ЯщыIэкIэ-псэукIэ зыщигъэгъозагъ — Адыгэ макъ\nРедактор 24.12.2019 КЪЭБАРЫКlЭХЭР, ПОЛИТИКЭР, ЭКОНОМИКЭР\nУрысыем и Президентэу Владимир Путиныр къэралыгъом ишъолъыр зэфэшъхьафхэм къарыкIыгъэ общественникхэм аIукIагъ. Республикэр нэбгырэ 16-мэ къагъэлъэгъуагъ.\nIофтхьабзэр зыщыкIуагъэр лъэпкъ проектэу «Гъэсэныгъ» зыфиIорэм къыдыхэлъытагъэу поселкэу Инэм щашIыгъэ гурыт еджэпIакIэр ары. Мэкъумэщ хъызмэтым ыкIи къоджэ чIыпIэхэм хэхъоныгъэ ашIыным иIофыгъу ары шъхьэихыгъэ зэдэгущыIэгъум анахь шъхьаIэу щыщытыгъэр.\nЗэIукIэгъум хэлэжьагъэх УФ-м и Правительствэ и Тхьаматэ игуадзэу Алексей Гордеевыр, Урысыем и Президент иIэпыIэгъоу Игорь Левитиныр, федеральнэ министрэхэу Дмитрий Патрушевымрэ Максим Топылинымрэ, УФ-м и Президет и Полномочнэ лIыкIоу Къыблэ федеральнэ шъолъырым щыIэ Владимир Устиновыр, Адыгэ Республикэм и ЛIышъхьэу КъумпIыл Мурат, къэралыгъом финансхэмкIэ иминистрэ игуадзэу Андрей Ивановыр.\nВладимир Путиным зэдэгущыIэгъум пэублэ псалъэ къыщишIызэ, УФ-м и Къэралыгъо совет изэхэсыгъо ипэгъокIэу аграрнэ шъолъырым къэкIон амал зэриIэр къызфигъэфеди, общественностым зэрэIукIагъэр хигъэунэфыкIыгъ.\n— Мы отраслэм ылъэныкъокIэ гъэхъэгъэшIухэр тиIэх. Экономикэ хэхъоныгъэу ышIырэр процент 1,3-м кIахьэмэ, мэкъумэщ къыдэгъэкIыныр процент 4,1-рэ мэхъу. Экономикэм хэхъоныгъэхэр ышIынымкIэ мыр анахь шъхьаIэу щытхэм ащыщ пIоми ухэукъощтэп. Урысыем имэкъумэщ хъызмэт къэралыгъом ищыкIэгъэ гъомылэпхъэ шъхьаIэхэр зэрэIэкIигъахьэхэрэм дакIоу, экспортым ылъэныкъокIи IофшIэнышхо егъэцакIэ, — къыхигъэщыгъ Владимир Путиным.\nАдыгеим иобщественникхэм гухэлъ, предложение гъэнэфагъэхэр яIэхэу зэIукIэгъум къекIолIагъэх. АР-м имуниципальнэ образованиехэм я Ассоциацие иправление итхьаматэу Хъоткъо Хъызыр гущыIэр зыратым мыщ фэдэ мэхьанэшхо зиIэ Iофтхьабзэр Адыгеим щыригъэкIокIынэу къызэрэхихыгъэмкIэ, ежь зэIукIэгъур зэлъашIэрэ летчик-космонавтэу Анатолий Березовоим ыцIэ зыхьырэ гурыт еджапIэм зэрэщызэхащагъэмкIэ къэралыгъом ипащэ фэрэзагъ. Мы гъэсэныгъэм иучреждениякIэу Инэм къыдэуцуагъэм ишIуагъэкIэ кIэлэеджакIохэр зы сменэкIэ еджэнхэ амал яIэ зэрэхъугъэр анахь шъхьаIэу къыхигъэщыгъ. Ащ дакIоу къоджэ чIыпIэхэм хэхъоныгъэ ашIыным къыдыхэлъытэгъэ псэуалъэхэм яшIынкIэ агъэхьазырырэ проектхэм япхыгъэ IофшIэным пэIухьэрэ мылъкум изы Iахь шъолъырхэм афызэкIэгъэкIожьыгъэнымкIэ амалэу щыIэхэм зягъэушъомбгъугъэным епхыгъэ предложение Хъ. Хъоткъом къыхьыгъ.\nПрезидентым ипшъэрылъкIэ мы Iофыгъом УФ-м мэкъу-мэщымкIэ и Министерствэ хэплъэщт. Джащ фэдэу добровольчествэм хэхъоныгъэ ышIынымкIэ, къоджэ псэупIэхэм адэс ныбжьыкIэхэр волонтер проектхэм нахьыбэу ахэлэжьэнхэмкIэ Адыгеим илIыкIохэм къахьыгъэ предложением Урысыем и Президент дыригъэштагъ.\nМыекъопэ къэралыгъо технологическэ университетым истуденткэу Гумэ Анжелэ мэкъу-мэщым фытегъэпсыхьэгъэ специалистхэм ягъэхьазырын фэгъэзэгъэ апшъэрэ еджапIэхэм къэралыгъо IэпыIэгъоу арагъэгъотырэм зегъэушъомбгъугъэнымкIэ предложениеу къыхьыгъэри Владимир Путиным игъоу ылъытагъ.\nШъолъырым ибренд шъхьаIэу адыгэ къуаем иIофыгъо шъхьафэу тегущыIагъэх. Общественнэ организациеу «Адыгэ къуаер къыдэзыгъэкIыхэрэм я Союз» зыфиIорэм хэт ТIэшъу Руслъан къыIотагъ мы гъомылапхъэр хэбзэнчъэу къыдэзыгъэкIыхэрэм шIуагъэ къытэу зэрапIэшIуекIохэрэр, а лъэныкъомкIэ IэпыIэгъу къафэхъугъэ къэралыгъом ипащэ фэрэзагъ. Непэрэ мафэм ехъулIэу адыгэ къуаер къызщыдагъэкIын фит закъор Адыгеир ары. Мы илъэсым имэзэ 11 республикэм къое ыкIи къое продукт тонн мин 15,7-рэ къыщахьыгъ. Продукциер Урысыем ишъолъыр зэфэшъхьафхэм, Германием, ОАЭ-м, Азербайджан, нэмыкIхэм ащыIуагъэкIы.\nАдыгэ къуаер зэрэIэшIу дэдэр Урысыем и Президент къыхигъэщыгъ, IофшIэным игъэкIэжьынкIэ мыщ фэгъэзэгъэ предприятиехэм агъэкIодырэ ахъщэм изы Iахь афызэкIэгъэкIожьыгъэнымкIэ предложениеу къахьыгъэм хэплъэнэу профильнэ ведомствэм ипащэ пшъэрылъ фишIыгъ.\n— Республикэм къызэрэкIуагъэмкIэ Владимир Путиным инэу тыфэраз. Шъолъырым иэкономикэ пэрытныгъэ чIыпIэ щызыIыгъыр аграрнэ секторыр ары. Ар къыдэтлъытэзэ, мэкъумэщ хъызмэтым хэхъоныгъэ ышIыным тынаIэ тет, ащ иструктури зэхъокIыныгъэхэр фэтшIыгъэх. Зэфэхьысыжьхэм къагъэлъагъо непэ мыщкIэ гъогу тэрэз къызэрэхэтхыгъэр. ЗэIукIэгъум къыщахьыгъэ предложениехэр ыкIи УФ-м и Президент пшъэрылъэу къыгъэуцугъэхэр тапэкIэ тиIэубытыпIэщтых, — къыIуагъ КъумпIыл Мурат.\nПрограммэу «Къоджэ псэупIэхэм зыпкъ итэу хэхъоныгъэ ашIыныр» зыфиIорэм къыдыхэлъытэгъэ Iофтхьабзэхэм ягъэцэкIэн 2019-рэ илъэсым республикэм сомэ миллион 339,7-рэ щыпэIуагъэхьащт. 2020-рэ илъэсым а пчъагъэр сомэ миллион 555,3-м кIэхьанэу агъэнафэ.\nВладимир Путиным къызэриIуагъэмкIэ, къоджэ чIыпIэхэм хэхъоныгъэ ашIыным ипрограммакIэ иIофшIэн къихьащт илъэсым ригъэжьэщт. Федеральнэ ыкIи республикэ бюджетхэм къахэхыгъэ сомэ миллион 660,7-рэ Адыгеим щагъэфедэщт.\nПредыдущая Къэбар икъу цIыфхэм аIэкIегъахьэ\nСледущая Адыгеим иагропромышленнэ комплекс нэIуасэ зыфишIыгъ


Абазэ Къамбот - Википедие\nАбазэ Къамбот (1837 гъ. — ?) — джэгуакӀо, орэдус, шыкӀэпшынао.\nАбазэ Къамбот 1837 гъ. Ботэщей (иджы Плановскэ зицlэм) къыщалъфыгъ. КъызыхэкӀыгъэр оркъ лъэпкъ. Оркъ щхьэкӀэ, пщылӀынчъэ лъэпкъти, лажьэрэ шхэжьэу псэущтыгъэ. ДжэгуакӀом и гъащӀэм щыщэу тызщыгъуазэр икъукӀэ макӀэ.\nМэдрэсэи урыс еджапӀи щӀэмыхьауэ къоlуэхур. ДжэгуакӀо къэзыкӀухьэхэм агъэсагъэти, и гъусэхэр къызеджэхэм дэжь, дэкӀосыкӀыщтыгъэ е и лэжьэкӀогъухэм ащыхьэ фэдэ зишӀыти ащ ежэщтыгъэ, купым ахэтэу Къаукъаз гупэр къыкӀухьырт, лъэпкъ-лъэпкъхэм яхэхьэу – езым осэтиныбзэрэ нэгъуеибзэрэ ищӀу къаlуэху. Зыкъомрэ Агънокъуэм и джэгуакӀуэгъуу щытащ. Абы и нэгу щӀэкӀащ Къаукъаз зауэр, пщылllугъэкӀыр, урысей хабзэмрэ псэукӀэмрэ хэкум зэрыщыувыр.\nИпхъухэр уэркъми лъхукъуэлӀми яритырт, зэхэгъэж имыщӀу. Дэтхэнэ джэгуакӀуэми хуэдэу гушыӀэшхуэ хэлъащ. ЗэрыжаӀэмкӀэ, Къамбот етӀощӀанэ лӀэщӀыгъуэр къихьагъащӀэу дунейм ехыжащ, щӀыӀэ уз къыпкъырыхьэри. Абы зэхилъхьэу щытащ гъыбзи, гушыӀэ уэрэди, тхьэусыхафи, уси.\n"https://ady.wikipedia.org/w/index.php?title=Абазэ_Къамбот&oldid=5616" - м къикӀыгъ\nМыщпэм мы нэкӀубгъор зеӀэзагъэхэр 26 ШышъхьэӀу 2016, 06:59-м.


Сурэтыр гурыIогъошIу — Адыгэ макъ\nРедактор 15.10.2020 15.10.2020 КУЛЬТУРЭР, КЪЭБАРЫКlЭХЭР\nДунаим щызэлъашIэрэ сурэтышIэу Алексей Паршковым иIофшIагъэхэм якъэгъэлъэгъон фэгъэхьыгъэ зэхахьэу Мыекъуапэ щыкIуагъэм нэбгырабэ хэлэжьагъ.\nКъокIыпIэм щыпсэурэ лъэпкъхэм яискусствэкIэ Къэралыгъо музееу республикэм икъэлэ шъхьаIэ дэтым ипащэу Кушъу Нэфсэт зэIукIэгъум къыщиIуагъ Алексей Паршковым сурэтэу ышIыхэрэмкIэ цIыфхэм алъыIэсы зэрэшIоигъор. ЩыIэныгъэм зэхъокIыныгъэхэу фэхъухэрэр къыдилъытэхэзэ, сурэт пэпчъ икупкI гу къабзэкIэ къегъэлъагъо.\nУрысыем культурэмкIэ изаслуженнэ IофышIэу, Адыгеим, Къэрэщэе-Щэрджэсым язаслуженнэ сурэтышIэу Бырсыр Абдулахь игущыIэ къыщыхигъэщыгъ А. Паршковыр Адыгеим иныбджэгъушIоу зэрэщытыр. ТисурэтышIхэм къаIорэмкIэ, искусствэм ехьылIэгъэ къэбархэмкIэ зэхъожьых.\n— Алексей Паршковым щыIэныгъэр дэгъоу елъэгъу, зэфэхьысыжьхэм ар ахэсэлъагъо, — къытиIуагъ Бырсыр Абдулахь. — Шъо зэфэшъхьафхэр фэIэпэIасэу сурэтхэм ащегъэфедэх.\n— Лъэхъэнэ зэблэкIыгъохэр, хъугъэ-шIагъэхэр Алексей Паршковым исурэтхэмкIэ къеIуатэх, — иеплъыкIэхэм тащегъэгъуазэ музеим икъулыкъушIэу ХъокIо Ларисэ. — Сурэтхэм гупшысэу ахилъхьэхэрэр щыIэныгъэм епхыгъэх.\nА. Паршковым иныбджэгъухэу ЦIэмэзкъалэ (Новороссийскэ) къикIыгъэхэр, Адыгеим исурэтышI цIэрыIоу Эдуард Овчаренкэр, нэмыкIхэри зэхахьэм къыщыгущыIагъэх. А. Паршковым иIофшIагъэ зэрэлъигъэкIуатэрэр, Адыгэ Республикэм ныбджэгъубэ зэрэщыриIэр, къэгъэлъэгъоным изэхэщакIохэм зэрафэразэр зэIукIэгъум къыщиIотагъ.\nКраснодар краим икъалэу Кропоткин къыщыхъугъ. Краснодар пэмычыжьэ псэупIэу Старокорсунскэм дэс. Къэралыгъо художественнэ институтэу В. И. Суриковым ыцIэ зыхьырэр Москва къыщиухыгъ. Урысыем изаслуженнэ сурэтышI, хэгъэгу ыкIи дунэе зэнэкъокъухэм, къэгъэлъэгъонхэм ахэлажьэ. ХагъэунэфыкIырэ чIыпIэхэр къыфагъэшъошагъэх.\nУрысыем, Голландием, Югославие хэгъэгоу щыIагъэм, Канадэ, США-м, Германием, нэмыкIхэм иIофшIагъэхэр къащагъэлъэгъуагъэх.\nАужырэ илъэсхэм А. Паршковым ышIыгъэ сурэт 70-рэ Мыекъуапэ къыщегъэлъагъо. Живописым гукIэ зырити, шIыкIэ зэфэшъхьафхэр къызыфигъэфедагъэх.\nТыкъэзыуцухьэрэ дунаим, инэIосэ цIыфхэм, къоджэ щыIакIэм, фэшъхьафхэм атыришIыкIыгъэ сурэтхэр ищыIэныгъэ щыщых. Уцышъор, плъыжьышъор, фэшъхьафхэри сурэтхэм нахь къахэщых. Чэмыщым ехьылIэгъэ сурэтыр ащ фэд.\nСтарокорсунскэм щыпсэухэрэм, инэIуасэхэм атыришIыкIыгъэ сурэтхэр гъэпсыкIэу яIэхэмкIэ зэфэшъхьафых. Iанэм кIэлъырысхэм, куп зэхэтхэм, зэIукIэгъухэм ахэлажьэхэрэм сурэтхэм закъыщашIэжьы.\nЛъэпкъ пэпчъ музыкальнэ Iэмэ-псымэхэр иIэх. Ижъырэ лъэхъаным къыщыублагъэу IупэпщынэхэмкIэ, бзэпсхэмкIэ гум къикIырэ орэдхэр тятэжъ пIашъэхэм агъэжъынчыщтыгъэх. Адыгэмэ къамылыр, шыкIэпщынэр яIэх. А. Паршковым исурэтхэм адыгэ къамылым яхьыщырхэр сурэтхэм къащегъэлъагъох. Лъэпкъхэр нахьыбэрэ зэхахьэхэу, ягупшысэхэр къызэфаIуатэхэу зыщырагъэжьэгъэ лъэхъаным сурэтышIым гукIэ уфещэ.\nКъэралыгъо Третьяковскэ галереем, Краснодар ихудожественнэ музееу Ф. А. Коваленкэм ыцIэ зыхьырэм, Урысыем культурэмкIэ и Министерствэ, КъокIыпIэм щыпсэурэ лъэпкъхэм я Къэралыгъо музееу Мыекъуапэ дэтым, IэкIыб хэгъэгу пчъагъэмэ Алексей Паршковым иIофшIагъэхэр ащыплъэгъущтых. Къэгъагъ Iэрамхэр исурэтхэм къахэщых. ШIум, дэхагъэм, шIулъэгъу къабзэм уафэзыщэрэ сурэтхэм псэ апытым фэдэу уяплъы.\nЗэлъашIэрэ сурэттехэу, Адыгэ Республикэм изаслуженнэ журналистэу Аркадий Кирносрэ Алексей Паршковымрэ язэдэгущыIэгъу тигуапэу тедэIугъ. Сурэт пэпчъ тарихъ къэбарэу пылъыр А. Паршковым ешIэ. лъэпкъхэр зэфэзыщэрэ искусствэр гурыIогъошIоу зэрэщытыр А. Кирнос щысэхэмкIэ къыIотагъ, сурэтхэр «къыгъэгущыIагъэх».\nКъэгъэлъэгъоныр шэкIогъу мазэм и 1-м нэс музеим щыкIощт.\nПредыдущая УплъэкIуным къыгъэлъэгъуагъэр\nСледущая ЦIыф лъэпкъхэм язэкъошныгъэ заом текIуагъ


«Уджыр» лъэпкъхэм алъэIэсы — Адыгэ макъ\n«Уджыр» лъэпкъхэм алъэIэсы\nАдыгэ музыкальнэ Iэмэ-псымэхэмкIэ Тэхъутэмыкъое районым илъэпкъ ансамблэу «Уджыр» Урысыем ифестиваль-зэнэкъокъухэм ахэлажьэ.\n2021-рэ илъэсым федеральнэ Iофтхьабзэу «Творческэ цIыфхэр» зыфиIорэ фестиваль— зэнэкъокъур лъэпкъ проектэу «Культурэм» диштэу кIуагъэ. КIэщакIо ыкIи зэхэщакIо ащ фэхъугъэх Урысыем культурэмкIэ и Министерствэ, Урысыем лъэпкъ творчествэмкIэ и Къэралыгъо Унэу В. Д. Поленовым ыцIэ зыхьырэр.\nЛъэпкъ ансамблэу «Уджыр» фестиваль-зэнэкъокъум лауреат щыхъугъ, шIухьафтынэу сомэ миллиони 2 къыратыгъ. Музыкальнэ Iэмэ-псымэхэр ахъщэмкIэ ащэфыгъэх. Микрофонхэу лъэхъаным диштэхэрэр, лъэпкъ шъуашэхэр, фэшъхьафхэри «Уджым» ищыкIэгъагъэх. Сурэтхэр тырахынхэмкIэ, нэрылъэгъу IэпыIэгъухэр гъэфедэгъэнхэмкIэ ансамблэм хэкIыпIэхэр къыгъотыгъэх.\n— 1993-рэ илъэсым лъэпкъ ансамблэу «Уджыр» зэхащагъ, — къеIуатэ Тэхъутэмыкъое районым иадминистрацие культурэмкIэ игъэIорышIапIэ ипащэу, Адыгэ Республикэм искусствэхэмкIэ изаслуженнэ IофышIэшхоу Ацумыжъ Рустам. —Адыгэ Республикэм икультурэ къэзыгъэдэхэрэ творческэ купыр зыми фэдэп. Музыкальнэ искусствэм хэхъоныгъэ ышIыным фэшI имурадхэр щыIэныгъэм щыпхырещых. Лъэпкъыбэ зыщыпсэурэ Урысыем шIукIэ щашIэ.\n«Уджым» ихудожественнэ пащэу, Адыгэ Республикэм изаслуженнэ артистэу Къэлэкъутэкъо Инвер музыкальнэ искусствэр шIу зыщалъэгъурэ унагъом щапIугъ, исэнэхьат феджагъ. ЗэлъашIэрэ пщынаоу, композиторэу Лъэцэрыкъо Кимэ щысэ тырихыщтыгъ, бэрэ упчIэжьэгъу ышIыщтыгъ.\nЛъэпкъ ансамблэу «Уджым» нэбгыри 10 фэдиз хэт. Музыкальнэ Iэмэ-псымэхэу адыгэ пщынэр, пхъэкIычыр, къамылыр, Iэпэпщынэр, шъонтырыпыр, сырынэр, къамылыр щагъэжъынчых.\nУрысыем икомпозиторхэм я Союз аштэгъэ пщынэо цIэрыIоу, орэдыIоу ыкIи орэдусэу КIыргъ Юрэ шыкIэпщынэм, къамылым, пщынэм, нэмыкIхэм апыщагъ.\n— Тиорэдхэр дахэх, уядэIузэ гур къаIэты, — къеIуатэ КIыргъ Юрэ. – Фольклорым къыхэтхыхэрэ ижъырэ орэдхэр, фэшъхьафхэри ансамблэм къырегъаIох. ЦIыфхэм ташIогъэшIэгъон, къытэдэIух.\nЛъэпкъ ансамблэр Урысыем и Къэралыгъо быракъ и Мафэ, фестивалэу «Нартхэм ячIыналъэ» Адыгэ Республикэр илъэс 30 зэрэхъугъэм, нэмыкIхэм ахэлэжьагъ. Нарт орэдхэм къащегъэжьагъэу ансамблэм орэдыбэ къыхедзэ, едэIухэрэр ягуапэу дежъыух.\n«Уджыр» Тыркуем зыщэIэм, дунэе-фестивальхэм щытхъур къазыщехьым тигъэгушIуагъ. Тыркуем тилъэпкъэгъухэр ансамблэм къызэрэщыпэгъокIыгъэхэр артистхэм ащыгъупшэжьырэп. Ныбджэгъуныгъэ бэмэ зэдашIыгъ, телефонкIэ зэфытеох.\nАдыгэ Республикэм и Къэралыгъо орэдыIо-къэшъокIо ансамблэу «Ислъамыем» ижъырэ лъэпкъ орэдхэм псэ къапигъэкIэжьыгъ, Европэм имузыкальнэ искусствэ щызэлъашIагъ, адыгэу дунаим тетхэм алъыIэсыгъ. Композиторэу Нэхэе Аслъан пэсэрэ орэдхэм ятIонэрэ щыIэныгъэр аритызэ, гъашIэм хэмыкIокIэнхэу егъэпсых.\n«Уджым» ихудожественнэ пащэу Къэлэкъутэкъо Инвер къызэрэтиIуагъэу, «Ислъамыем», фэшъхьаф лъэпкъ ансамблэхэм «Уджыр» акIырэплъы. Ансамблэм хихыгъэ гъогум зыригъэушъомбгъуныр ипшъэрылъ шъхьаIэу елъытэ. Лъэпкъхэм адыгэ музыкальнэ искусствэр нахьышIоу ашIэ зэрэхъурэм, адыгэхэм язэлъыIэсыкIэ амалхэр зэрэпытэхэрэм «Уджым» иIахьышIу хэлъ.\nПредыдущая ШIэжьыр псэм иджэмакъ\nСледущая «Псы гъуаткIом мыжъор елъэсыхьэ»


Home » Adyghe » 03 Luke » 05\nposted by derDaniel on Mon, 06/14/2010 - 09:20\nХьисэ апэрэ нэбгырищыр игъогу рыкІонхэу къызэряджагъэр\n(Маттэ 4:18-22; Марк 1:16-20)\nМафэ горэм Хьисэ Геннисарет зыцІэ псыхъураем* Іутэу, Тхьэм игущыІэхэм ядэІунхэм пае, цІыф купышхохэр къэзэрэугъоихи тезэрэгъэбэнагъэх. 2А чІыпІэм псы Іушъом къошъуитІу Іутэу Хьисэ ылъэгъугъ. Пцэжъыяшэхэр ахэмэ къарыкІыгъэхэу, яхъытыухэр агъэкъэбзэщтыгъэх. 3А къуашъохэм язэу Симон ием Хьисэ ихьи, тІэкІу ІукІотынэу Симон риІуи тІысыгъэ. ЕтІанэ къуашъом исэу, цІыф купышхохэм Тхьэм игущыІэхэр аригъашІэхэу ыублагъ.\n4ЦІыфхэм зарегъашІэхэ ужым, Хьисэ Симон риІуагъ:\n4:43 Тхьэм и Тетыгъошхо – Тхьэм мы дунаими, мы дунаим ицІыфхэми тетыгъошхоуи лъэкІыныгъэшхоуи афыриІэр ары. Инджылыр Тхьэм и Тетыгъошхо зытегущыІэкІэ, зыфиІорэр загъорэ мы уахътэм Тхьэм тетыгъошхоу иІэр ары, загъори къэкІощт уахътэм тетыгъошхоу иІэщтыр ары, загъори Тхьэм ыдэжь мыкІодыжьын щыІэныгъэ щыуиІэныр ары.\n5:1 Геннисарет зыцІэ псыхъураер – Галилей псыхъураер ары. Галилей хэкум ит псыхъурай. ИкІыхьагъэ километрэ 21-рэ мэхъу, инахь шъомбгъуапІэр километрэ 13 мэхъу.\n–КуупІэм хахьи, пцэжъые къэшъуубытыным пае, шъуихъытыухэр хажъудзэх.\n5–Тхьаматэ, чэщы реным бэрэ тыулэугъ, ау зи къэтыубытыгъэп,– къыІожьыгъ Симон. –Ау о зэрэпІорэм тетэу, джыри зэ хъытыухэр сэ хэздзэжьыщтых.\n6Хъытыухэр зыхадзэхэм, пцэжъыябэхэр къаубытыгъэти, яхъытыухэр зэготхъыхэу аублагъ. 7Ягъусэхэу адрэ къуашъом исхэр къэкІонхэшъ, къадэІэпыІэнхэу Іэ афашІыгъ. Ахэр къакІохи, чІэбынкІэ щынагъоу къошъуитІумэ пцэжъые арызэу ашІыгъ.\n8Симон Петрэ ар зелъэгъум, Хьисэ ылъакъохэм адэжь зыщыридзыхи ыІуагъ:\n–Сэ збгъодэкІ, Зиусхьан! Сэ сыпсэкІодышІэ цІыф.\n9Ар зыкІиІуагъэр пцэжъыехэу къаубытыгъэхэр зэрэбагъэм пае, ежьыми адрэ игъусэхэми агучІэ изыгъагъэти ары. 10Ащ фэдэу Зеведей ыкъуитІоу Якъуби Иуани Симон дэлажьэщтыгъэхэми агучІэ изыгъагъ.\n–Умыщын,– риІуагъ Хьисэ Симон. –Пцэжъые къэуубытыным пае, ыуж узэритыгъэм фэдэу, джы къыщегъэжьагъэу цІыфхэр сэ сигъогу къытебгъэхьащтых.\n11ЕтІанэ ахэмэ якъуашъохэр псым къыхалъэшъужьхи, зэпстэури къагъани, Хьисэ ыуж ихьагъэх.\nХьисэ шъоджэ уз Іае зиІэ лІы горэ зэригъэхъужьыгъэр\n(Маттэ 8:1-4; Марк 1:40-45)\n12Хьисэ къалэ горэм щыІэу, лІы горэ шъоджэ уз Іаер ыпкъ хизэу къэкІуагъ. Ащ Хьисэ зэрилъэгъугъэм тетэу, чІыгум бгъэгукІэ зыщыридзыхи елъэІугъ:\n–Тхьаматэ, уфаемэ сыбгъэхъужьын плъэкІыщт.\n13Хьисэ ыІэ ыщэий, теІаби* къыІуагъ:\n–Сыфай, псаоу хъужь!\nАрдэдэм шъоджэ узыр а лІым хэкІыжьыгъ. 14Хьисэ ащ фигъэпытэу риІуагъ:\n–Мыр зыми емыІотэжь, ау дин пащэм ыдэжь кІуи, зегъэлъэгъу. Узэрэхъужьыгъэм пае, пегъымбар Мусэ иунашъо тетэу къурмэн шІы. Ар узэрэхъужьыгъэмкІэ цІыфхэм апашъхьэ шыхьат щыхъущт.\n5:13 теІаби – шъоджэ уз Іае зиІэм утеІабэ хъущтыгъэп.\n15 Ау Хьисэ икъэбар ыпэм нахьи нахьыбэу цІыфмэ ахэхьагъэу хъугъэ. Арэущтэу цІыф купышхохэр Хьисэ къыІохэрэм къядэІунхэу, яузхэри рагъэгъэхъужьынхэу ыдэжь къакІохэу хъугъэ. 16Ау Хьисэ цІыфмэ ахэкІызэ, Іудзыгъэ чІыпІэхэм Тхьэм щелъэІуным пае, кІонэу ихабзэу щытыгъ.\nХьисэ лІы горэу зыІэпкъ-лъэпкъ узым зэкІиубытагъэр зэригъэхъужьыгъэр\n(Маттэ 9:1-8; Марк 2:1-12)\n17 Зы мафэ горэм Хьисэ цІыфхэм Тхьэм игущыІэхэр аригъашІэщтыгъэх. Галилей хэкум щыщ къоджэ пстэуми, Иудей хэкум щыщ къоджэ пстэуми, Ерусалими къарыкІыгъэхэу, фарисейхэри* Тэурат егъэджэкІо пащэхэри* Хьисэ къедэІущтыгъэ цІыфхэм ахэсыгъэх. Сымаджэхэр ыгъэхъужьынхэу Зиусхьаным ыкІуачІэ Хьисэ хэлъыгъ. 18Джащыгъум лІы горэу зыІэпкъ-лъэпкъ узым зэкІиубытагъэр пІуаблэм телъэу нэбгырэ заулэмэ къахьызэ, Хьисэ ыпашъхьэ ралъхьаным пае, унэм рахьанэу пылъыгъэх. 19 Ау цІыфхэр зэрэбагъэм къыхэкІыкІэ сымаджэр унэм рахьан алъэкІыгъэп. Арэущтэу зэхъум, унашъхьэм дэкІуаехи, унашъхьэм щыщ тырахи, сымаджэр пІуаблэм телъэу, цІыф пстэуми къалъэгъоу Хьисэ ыпашъхьэ къыратІупщэхыгъ.\n20Ахэмэ яшІошъхъуныгъэ зелъэгъум, Хьисэ а лІым риІуагъ:\n21 Ар зеІом, Тэурат егъэджэкІо пащэхэмрэ фарисейхэмрэ агухэмкІэ аІоу аублагъ:\n–Хэта мыр? Тхьэр егъэпцІыба? Тхьэм нэмыкІэу, хэта псэкІодхэр зыгъэгъун зылъэкІырэр?\n22 Ау Хьисэ ахэмэ агухэм арылъыр ешІэти ариІуагъ:\n–Сыд пае ащ фэдэ Іофхэр шъо шъугукІэ шъуІора? 23Тара нахь псынкІагъор,\n5:17 фарисейхэр – джуртхэм ащыщхэу диным рыкІорэ цІыф купэу щытыгъэх. Ахэр Тэурат хабзэм итхэмрэ ятэжъхэм къакІэныжьыгъэ хабзэхэмрэ агу етыгъэу апылъыщтыгъэх.\n5:17 Тэурат егъэджэкІо пащэхэр – Тэурат хабзэм итхэмрэ джуртхэм адрэ тхылъ лъапІэхэу яІэхэм арытхэмрэ цІыфхэм агурызыгъаІоу щытыгъэ пащэхэр ары.\n«УипсэкІодхэр къыпфэгъугъэх», пІоныр ара, хьауми «Къэтэджи къэкІухь», пІоныр ара? 24Ау къэшъушІэным пае, Щыф Лъэпкъым ы Къо* псэкІодхэр ыгъэгъунхэу дунаим тетыгъо зэрэщыриІэр, – джащыгъум Хьисэ лІэу зыІэпкъ-лъэпкъ узым зэкІиубытагъэу щытым риІуагъ: –Сэ осэІо, къэтэджи, уипІуаблэ къашти, шъуадэжь кІожь!\n25 Ардэдэм а лІыр ахэмэ апашъхьэ къыщытэджи, пІуаблэу зытелъыгъэр зыдиштэжьи, Тхьэм щытхъу фишІызэ, ядэжь кІожьыгъэ. 26ЗэкІэми агучІэ изыгъэу Тхьэм щытхъу фашІыщтыгъ. Щынагъэхэу къаІощтыгъ:\n–Сыда гъэшІэгъонышху тэ непэ тлъэгъугъэр!\nХьисэ игъогу рыкІонэу Левый къызэреджагъэр\n(Маттэ 9:9-13; Марк 2:13-17)\n27 Ащ нэуж Хьисэ къызыдэкІым, хьакъулахь ахъщэ зыщыхахырэ унэм Іусэу, хьакъулахь ахъщэр хэзыхырэ лІы горэу Левый зыцІэр ылъэгъугъ.\n–Сауж къырыкІу,– риІуагъ Хьисэ. 28Левый къэтэджи, зэкІэри къыгъани, Хьисэ ыуж ихьагъ.\n29ЕтІанэ Левый иунэ ешхэ-ешъошхо Хьисэ щыфишІыгъ. Хьакъулахь ахъщэр хэзыххэрэмрэ нэмыкІ хьакІэхэмрэ бэ хъухэу Іанэм пэсыгъэх. 30Арэущтэу залъэгъум, фарисейхэмрэ Тэурат егъэджэкІо пащэхэмрэ ар агу римыхьэу, Хьисэ игъогу рыкІохэрэм араІуагъ:\n–Хьакъулахь ахъщэр хэзыххэрэмрэ псэкІод зышІэхэрэмрэ сыда шъузкІадашхэрэр ыкІи шъузкІадешъорэр?\n31 –Псаухэр арэп Іазэ зищыкІагъэхэр, сымаджэхэр ары нахь,– ариІожьыгъ Хьисэ. 32 –Шъыпкъагъэ зиІэ цІыфхэм сяджэнэу арэп сыкъызфэкІуагъэр, псэкІод зышІэхэрэр япсэкІодхэм афыкІэгъожьынхэм пае, сяджэнэу ары нахь.\n5:24 ЦІыф Лъэпкъым ы Къо – «ЦІыф Лъэпкъым ы Къо фэдэу уашъом иошъуапщэхэм ахэтэу, зыгорэ къехыгъ», пегъымбар Даниил къыІогъэгъэ гущыІэхэр Хьисэ ежь ышъхьэ пае ыІожьыгъэх. ЦІыф Лъэпкъым ы Къоу зиунэр уашъом щыІэу, уашъом къехыгъэр Хьисэ ары (Иуан 3:13). Гъощагъэхэм алъыхъузэ, мыкІодхэу къыгъэнэжьынхэм пае, ЦІыф Лъэпкъым ы Къо къэкІуагъ (Лука 19:10). ЦІыфыбэмэ апае шъхьэщэфыжьэу ыпсэ ытыным пае, ЦІыф Лъэпкъым ы Къо къэкІуагъ (Марк 10:45). ЛІагъэхэм къахэтэджыкІыжьын фэягъ (Маттэ 17:9). Ежь Ятэ ищытхъушхо иІэу, дунаим ицІыфхэм хьыкум атришІыхьаным пае, ЦІыф Лъэпкъым ы Къо дунаим къэкІожьыщт (Маттэ 25:31).\nДжурт тхьаматэхэр нэкІыным ехьылІагъэу Хьисэ къызэреупчІыгъэхэр\n(Маттэ 9:14-17; Марк 2:18-22)\n33 Фарисейхэмрэ Тэурат егъэджэкІо пащэхэмрэ Хьисэ къыраІуагъ:\n–Иуан игъогу рыкІохэрэм бэрэ анэкІы* ыкІи Тхьэм елъэІух, фарисейхэмэ ягъогу рыкІохэрэри ары, ау о уигъогу рыкІохэрэр машхэх ыкІи ешъох.\n34–Шъаор ягъусэфэкІэ, шъаом игъусэхэр жъугъэнэкІынха?– ариІожьыгъ Хьисэ ахэмэ. 35–Ау шъаор затырахыщт мафэхэр къэкІощтых. А мафэхэр къызыкІохэкІэ, анэкІыщт.\n36Джащыгъум зы гъэсэпэ къэбар ариІуагъ:\n–Зыми идэжьын щыгъыныкІэм къыпитхъэу, щыгъыныжъым тыридэрэп. Арэущтэу ышІымэ, щыгъыныкІэр зэІитхъыжьынышъ, щыгъыныкІэм щыщэу идэжьыныр щыгъыныжъым екІущтэп. 37Джащ фэдэу зыми сэнэпс шІыгъакІэр шъонтыжъхэм аригъахъорэп. Арэущтэу ышІымэ, сэнэпс шІыгъакІэм шъонтхэр къызэгуитхъынхэшъ, сэнэпсри къичъыжьыщт, шъонтхэри кІодыщтых. 38 Ау сэнэпс шІыгъакІэр шъонтыкІэхэм арагъахъон фае. Ащыгъум тІури мыкІодхэу къэнэжьыщтых. 39Сэнэпсыжъ ешъуагъэм сэнэпс шІыгъакІэм ыгу еIущтэп; сыда пІомэ сэнэпсыжъыр нахь дэгъоу еІошъ ары.


Унэхэм ягъэкIэжьын иIофыгъохэр | Адыгэ Макъ\nФэтэрыбэу зэхэтхэ унэхэу Мыекъопэ районым итхэм ягъэцэкIэжьын ыкIи ягъэкIэжьын япхыгъэ Iофхэм афэгъэхьыгъагъ бэрэскэжъые мафэм поселкэу Тульскэм щыкIогъэ зэхэсыгъор.\nАР-м и Къэралыгъо Совет – Хасэм псэолъэшIынымкIэ, транспортымкIэ, зэпхыныгъэхэмкIэ ыкIи псэупIэ-коммунальнэ хъызмэтымкIэ и Комитет ар зэхищэгъагъ. АР-м и Парламент мы районымкIэ идепутатхэр, народнэ депутатхэм я Совет хэтхэр, район ыкIи псэупIэ кой администрациехэм япащэхэр, мы лъэныкъом фэгъэзагъэхэ министерствэхэм ыкIи ведомствэхэм ялIыкIохэр зэхэсыгъом хэлэжьагъэх. Iофтхьабзэр зэрищагъ Къэралыгъо Советым – Хасэм и Тхьаматэу Владимир Нарожнэм.\n— Муниципальнэ образованиехэм ягупчэхэм язэтегъэпсыхьан епхыгъэхэ Iофхэр зэрэзэшIуахыхэрэм, псэупIэ-коммунальнэ фэIо-фашIэхэр цIыфхэм зэрафагъэцакIэхэрэм депутатхэм анаIэ тырагъэтынэу АР-м и ЛIышъхьэ пшъэрылъ къытфигъэуцугъ, — къыIуагъ ащ зэхэсыгъор къызэIуихызэ. – Ащ фэшI зэшIохыгъэ хъухэрэм ыкIи Iофыгъохэу щыIэхэм татегущыIэнэу мыщ фэдэ зэхэсыгъохэр муниципальнэ образованиехэм ащызэхэтэщэх, мыр ящэнэрэ зэIукIэгъу.\nФэтэрыбэу зэхэтхэ унэхэм ачIэсхэм зэдагъэфедэхэрэм ягъэкIэжьын пае цIыфхэм къатырэ ахъщэм иугъоинкIэ Мыекъопэ районыр ауж къимынэрэми, апэ итхэм ащыщэп. БлэкIыгъэ 2017-рэ илъэсым процент 45-рэ ныIэп къаугъоишъугъагъэр, тызыхэт илъэсым ащ къырагъэхъугъ, ау процент 56-м шIокIыгъэхэп. Ащ фэдэу макIэу къэугъоигъэ зэрэхъурэм лъапсэу иIэм, ащ хэпшIыхьан плъэкIыщтым игъэкIотыгъэу атегущыIагъэх.\nПсэупIэ кой администрациехэм япащэхэм къызэраIорэмкIэ, ащ зы ушъхьагъоп иIэр. Фэтэрыбэу зэхэтхэ унэхэм нэжъ-Iужъэу, ыныбжь илъэс 70-м ехъугъэу ачIэсыр бэ. Ахэм илъэсипшI-пшIыкIутф тешIэжьыгъэу унэр зэрагъэкIэжьыщтым пае ахъщэ къытынэу къемызэгъыхэрэр ахэтых. ФэгъэкIотэнхэр зиIэхэми ащ Iофыбэу къыпыкIырэр ушъхьагъу афэхъу. Джащ фэдэу фэтэрыр къащэфыгъэу, ау ежьхэр чыжьэу щыпсэухэу, унэм къемыкIуалIэхэрэри мымакIэу ахэтых. Ахэми гъэкIэжьынхэм апае ахъщэ къатырэп, псэупIэр зыери гъотыгъуае мэхъу. Фэтэрыбэу зэхэтхэ унэхэр гъэкIэжьыгъэнхэмкIэ фондым ащ фэдэу къэзымытыхэрэм яIоф хьыкумыр хэплъэнэу тхылъхэр IэкIегъахьэх, нэужым хьыкум приставхэр ары Iофыр зыфэгъэзагъэ хъурэр.\nВладимир Нарожнэм ащ еплъыкIэу фыриIэр къыриIотыкIыгъ. Хьыкумымрэ приставхэмрэ Iофыр зэхафыныр хэкIыпIэ тэрэзэу зэримылъытэрэр ащ кIигъэтхъыгъ. ЦIыфхэм зэIукIэгъухэр нахьыбэу адашIынхэр, пшъэрылъэу ыкIи фитыныгъэу мы лъэныкъомкIэ яIэхэр зэхэугуфыкIыгъэу алъагъэIэсынхэр нахьышIоу ары къызэриIуагъэр.\nФэтэрыбэу зэхэтхэ унэхэр гъэкIэжьыгъэнхэмкIэ Адыгэ Республикэ фондым ипащэу Пщыгъон Руслъан нэмыкI Iофыгъо игугъу къышIыгъ. Мыекъопэ районым ащ фэдэ унэу итым инахьыбэр къатитIу ныIэп зэрэхъурэр, зы къат закъохэри ахэтых. ГущыIэм пае, унашъхьэр жъы дэдэ хъугъэу, къыкIэщхымэ, ар елбэтэу зэблэпхъун фае. Унэр къат пчъагъэу зэрэзэтетым емылъытыгъэу унашъхьэхэр зэкIэ лъапIэу къыдэкIы. Ащ фэшI псэупIэ коеу ар зэрытым къыщаугъоигъэр имыкъоу, нэмыкIхэми ахэIэбэнхэ фаеу е унэм игъэкIэжьын лъагъэкIотэн фаеу мэхъу. Мы Iофым ыпкъ къикIэу 2019-рэ илъэсым агъэнэфэгъэгъэ унэ 28-м щыщэу 20-мэ ягъэцэкIэжьын лъагъэкIотагъ. Ау ащ цIыфхэм нахьыбэрэмкIэ дырагъаштэрэп.\nФэтэрыбэу зэхэтхэ унэхэм ачIэсхэм зэдагъэфедэхэрэм ягъэкIэжьын пае къатырэ ахъщэр ежь муниципальнэ образованиеу къызщатыгъэм щыгъэфедэжьыгъэнэу законым къыщеIо. Ащ къыпкъырыкIыхэзэ, мы Iофыр ежь район кIоцIым щагъэIорышIэн алъэкIыщтэу зыIуагъэхэри зэхэсыгъом хэлажьэхэрэм къахэкIыгъ.\nПарламентым мы районымкIэ идепутатэу Александр Колесниковым цIыфхэм ахъщэу къатырэр зыпэIухьэрэр хэзыгъэ имыIэу алъыгъэIэсыгъэн, фэгъэкIотэнхэр зиIэхэм ар афэгъэцэкIагъэ зэрэхъущтыр нахь гъэнэфэгъэн фаеу ылъытагъ. Мы лъэныкъохэмкIэ тхьаусыхэ тхылъхэр къезыхьылIэхэрэр бэу ары къызэриIуагъэр.\nХэбзэгъэуцунымкIэ, законностымкIэ ыкIи чIыпIэ зыгъэIорышIэжьыпIэхэм яIофхэмкIэ Парламентым и Комитет ипащэу Александр Лобода зэхэсыгъом къыщаIэтыгъэ Iофыгъо пстэури, предложениехэри шапхъэхэм адиштэу тхыгъэхэу республикэ Парламентым къыхалъхьэхэмэ, ахэплъэнхэр игъоу ылъытагъ. ИщыкIагъэ хъумэ хэбзэгъэуцугъэм зэхъокIыныгъэхэр фэшIыгъэнхэм фэгъэхьыгъэ джэпсалъэкIэ УФ-м и Къэралыгъо Думэ зыфагъэзэнэу фитыныгъэ зэряIэр кIигъэтхъыгъ.\nIофыгъоу щыIэр бэми, унэхэм ягъэкIэжьын районым щылъагъэкIуатэ. 2016 — 2018-рэ илъэсхэм къакIоцI пстэумкIи фэтэрыбэу зэхэт унэ 23-мэ гъэцэкIэжьынхэр арашIылIагъэх, ищыкIагъэмэ, агъэкIэжьыгъ. Сомэ миллион 13-рэ мин 900-м ехъурэ ащ пэIуагъэхьагъ. 2019-рэ илъэсым уни 8 агъэкIэжьынэу агъэнэфагъ, сомэ миллиони 4-рэ мин 700-м ехъурэ атефэщтэу ары къызэралъытагъэр.\nЗэхэсыгъо ужым АР-м и Къэралыгъо Совет – Хасэм и Тхьаматэ мы илъэсым поселкэу Тульскэм щагъэкIэжьыгъэхэ унэхэм ащыщ кIуагъэ. Ау апэрапшIэу псэупIэ гупчэм щызэтырагъэпсыхьажьырэ гупчэм ихьагъ, Iофхэр зэрэлъагъэкIуатэхэрэм зыщигъэгъозагъ. Унэу нэужым зэкIолIагъэр къатитфэу зэтетхэм ащыщ. Унашъхьэр ары агъэкIэжьыгъэр. Фэтэрыбэу зэхэтхэ унэхэм ягъэкIэжьынкIэ республикэ фондым ипащэ къызэриIуагъэмкIэ, сомэ миллионрэ мин 200-м ехъурэ ащ пэIухьагъ. Унэм чIэсхэу Парламентым и Тхьаматэ зыIукIагъэхэм псэолъэшIхэм яIофшIэн зэрагъэцэкIагъэм егъэразэхэу ары къызэраIуагъэр. ЫкIоцIкIэ пстэуми зэдагъэфедэхэу иIэхэм, дэкIояпIэхэм, дэпкъхэм, нэмыкIхэм язытети Владимир Нарожнэм зыщигъэгъозагъ. Унэр гъэIорышIэкIо компанием епхыгъ, чIэсхэм къызэраIуагъэмкIэ, мыдэеу яфэIо-фашIэхэр ащ егъэцакIэх. Арэу щытми, щагум хэкIыр бэу зэрэдэлъым Парламентым и Тхьаматэ анаIэ тыраригъэдзагъ, ищыкIэгъэ амалхэр зэрахьанхэу афигъэпытагъ.


Home » Adyghe » 03 Luke » 21\nХьисэ Тхьэм иунэшхо чІэтэу зэплъэм, цІыф байхэм Тхьэм тын фашІэу, ахъщэхэр пхъуантэхэм адалъхьэхэу ылъэгъугъ. 2Яплъы зэхъум, шъузэбэ тхьамыкІэ горэм гъоплъэ ахъщитІу пхъуантэм дилъхьэу ылъэгъугъ.\n3 –Шъыпкъэр шъосэІо,– къыІуагъ, –мы шъузэбэ тхьамыкІэм адрэ пстэуми анахьи нахьыбэ дилъхьагъ; 4сыда пІомэ ахэмэ ахъщэу къялыжьыгъэм щыщ далъхьагъэти ары, ау а шъузабэм зэрыпсэунэу мэкІэ тІэкІоу иІэр зэкІэ дилъхьагъ.\nТхьэм иунэшхо зэрэзэхакъутэщтыр Хьисэ къызэриІуагъэр\n(Маттэ 24:1-2; Марк 13:1-2)\n5Тхьэм иунэшхо мыжъо дахэхэмкІи тынхэу цІыфхэм Тхьэм фашІыгъэхэмкІи дахэу гъэкІэрэкІагъэу зэрэщытым зыгорэхэр зытегущыІэхэм, Хьисэ къыІуагъ:\n6 –Мыщ дэжьым щышъулъэгъурэр мыжъуитІу къызэтемынэжьэу, пстэури къызызэхэтэкъощт мафэхэр къэсыщтых.\n7–Дин гъэсакІу, о зыфэпІогъэ Іофхэр сыдигъо къэхъущтха, ахэр къызэрэхъущтхэм янэшанэхэри сыдха?– къеупчІыгъэх ахэр.\nНэшанэхэмрэ къиныбэ щэчыныгъэмрэ\n(Маттэ 24:3-14; Марк 13:3-13)\n8 –ЦІыфхэм шъукъызэрамыгъэпцІэщтым шъуфэсакъ,– къыІожьыгъ Хьисэ. –Сыда пІомэ сэ сцІэкІэ зэджэжьхэу, «Сэры Мэссихь», аІоу ыкІи «Мафэр къэблэгъагъ», аІоу цІыфхэу къэкІощтхэр бэу хъущтых. Ахэмэ ауж шъуимыхь. 9 Заохэм якъэбархэмрэ цІыфхэм пачъыхьагъухэм ягъэпсыкІэ акъутэжьынэу къызэрэтаджэхэрэм якъэбархэмрэ зызэхэшъухыкІэ, шъукъэмыщт. А Іофхэр къэхъунхэ фае, ау дунаим икІэух занкІэу къэсыщтэп.\n10–Зы лъэпкъыр адрэ лъэпкъым, зы пачъыхьагъури адрэ пачъыхьагъум езэонэу къэтэджыщт,– етІанэ ариІуагъ Хьисэ. 11 –ЧІыпІэ-чІыпІэхэмкІи чІыгур ин дэдэу щысысыщт, зэпахырэ узхэри гъаблэхэри къэхъущтых. УашъомкІи щынэгъошхо нэшанэхэр къикІыщтых.\n12–Ау мы Іоф пстэури къэхъунхэм ыпэкІэ, сэ сцІэ зэрэжъугъэлъапІэрэм пае, цІыфхэм шъуаубытыщт, къини шъуагъэщэчыщт. Синэгогухэм шъуаратыщт, хьапсхэми шъуачІадзэщт, пачъыхьэхэмрэ Іэшъхьэтетхэмрэ апашъхьи шъуращэщт. 13Джащыгъум ахэмэ апашъхьэ къэбарышІум шыхьат шъуфэхъущт. 14Ау мыр шъугухэм арыжъугъэлъ: Зыжъугъэхыеу яшъуІощтыр ыпэкІэ жъугъэхьазырыным шъупымылъ; 15сыда пІомэ къышъонэкъокъухэрэр къышъупэмыуцужьышъунхэу ыкІи къышъупэмыгущыІэжьышъунхэу гущыІэхэри акъылышIуагъэри къышъостыщтых. 16Шъуянэ-шъуятэхэми, шъушыхэми, шъуиблагъэхэми, шъуиныбджэгъухэми тетыгъо зиІэхэм шъуаІэкІагъэхьащт, шъуащыщэу зы купи аукІыщт. 17 Шъо сэ сцІэ зэрэжъугъэлъапІэрэм пае, цІыф пстэуми шъуауджэгъущт. 18Ау зы шъхьац налъи шъо шъушъхьэхэм ахэкІодыкІыщтэп. 19 Теубытэныгъэ шъуиІэмэ, шъупсэхэр мыкІодхэу къэжъугъэнэжьыщтых.\nЕрусалим зэракъутэщтыр Хьисэ къызэриІуагъэр\n(Маттэ 24:15-21; Марк 13:14-19)\n20–Ерусалим дзэхэм къауцухьагъэу зышъулъэгъукІэ, икъутэжьыгъо къызэрэблэгъагъэр шъушІэщт. 21 Ащыгъум Иудей хэкум ис цІыфхэр Іуашъхьэхэм ярэкІолІэжьых, къалэм дэсхэри дэрэкІыжьых, губгъом итхэри къалэм дэрэмыхьажьых. 22 Сыда пІомэ Тхьэм игущыІэ тхыгъэхэм арыт пстэури къэшъыпкъэжьынхэм пае, цІыфхэм ашІагъэхэр Тхьэм зыщаригъэпщыныжьын мафэхэр мырых. 23 А мафэхэм бзылъфыгъэ лъэрмыхьэхэмрэ быдзэшъо сабый зиІэхэмрэ сыхьатмыгъо ежьэщтых. Мы хэгъэгум ицІыфхэр къинышхо хэфэщтых, Тхьэри мы лъэпкъым лъэшэу къыфэгубжыщт. 24 Ахэмэ ащыщхэр сэшхокІэ аукІыщтых, адрэхэри гъэрэу къаубытыгъэхэу лъэпкъ пстэуми адэжь ащэщтых. Хымэ лъэпкъхэм ялъэхъан ыухыфэ, ахэмэ Ерусалим лъэгукІэ аутэщт.\nЦІыф Лъэпкъым ы Къо дунаим къызэрэкІожьыщтыр\n(Маттэ 24:29-31; Марк 13:24-27)\n25–Нэшэнэ гъэшІэгъонышхохэр тыгъэм, мазэм ыкІи жъуагъохэм къащылъэгъощтых. ЧІылъэм тет цІыф лъэпкъхэм ашІэщтыр амышІэу агу кІодыщт. Хыри лъэшэу къыдэуаеу ибырсыр мэкъэшхо къэІущт. 26Дунаим къыщыхъущтхэм паплъэхэу, цІыфхэр щынагъом хэтхэу мэхыщтых, сыда пІомэ уашъом щыІэ кІуачІэхэр хъыещтыхэшъ ары. 27Джащыгъум ЦІыф Лъэпкъым ы Къо ошъуапщэм хэтэу, лъэкІыныгъэшхорэ щытхъушхорэ иІэхэу къакІоу цІыфхэм алъэгъущт. 28 А Іофхэр къэхъухэу заублэкІэ, шъукъэтэджи, шъушъхьэхэр къэшъуІэтых, сыда пІомэ Тхьэм къиным шъузщыхихыжьыщт мафэр къэблэгъагъэшъ ары.\n(Маттэ 24:32-35; Марк 13:28-31)\n29ЕтІанэ Хьисэ зы гъэсэпэ къэбар горэ ариІуагъ:\n–Ынджыр чъыгымрэ адрэ чъыг пстэумрэ шъуяплъ. 30 Чъыгхэр къэтІэмхэу зыфежьэхэкІэ, гъэмафэр къызэрэблагъэр зыми къышъуимыІоу шъошІэба? 31 Ащ фэдэу шъори мы Іофхэр къэхъухэу зышъулъэгъухэкІэ, Тхьэм и Тетыгъошхо благъэ къызэрэхъугъэр шъушІэ.\n32 –Шъыпкъэр шъосэІо, мы Іофхэр зэкІэ къэхъунхэм ыпэ, мы лъэпкъыр кІодыщтэп. 33Уашъомрэ чІылъэмрэ кІодыжьыщтых, ау сэ сигущыІэхэр кІодыжьыщтхэп.\n34–Ешхэ-ешъонымкІи, утэшъонымкІи, мы дунаим игугъухэмкІи шъушъхьэхэр зэІышъумыгъэхьанхэу шъузыфэсакъыжь. Армырмэ шъумышІахэу а мафэр къышъутеошт. 35 Сыда пІомэ а мафэр чІылъэшъхьашъом тет цІыф пстэуми хъытыум фэдэу къафэкІощт. 36Сыдигъуи шъусакъ, къэхъущт пстэуми шъуахэкІыным паий, кІуачІэ жъугъотынышъ, ЦІыф Лъэпкъым ы Къо ыпашъхьэ шъузэрихьащтымкІэ Тхьэм шъуелъэІу зэпыт.\n37Мафэ къэс Хьисэ Тхьэм иунэшхо чІэтэу, цІыфхэм Тхьэм игущыІэхэр аригъашІэщтыгъэх, ау чэщ къэхъу къэс, къалэм дэкІыти, Елеон зыцІэ Іуашъхьэм чэщыр щырихыщтыгъ. 38Жьэу пчэдыжь къэс Хьисэ едэІунхэу цІыф пстэури Тхьэм иунэшхо къэкІощтыгъэх.


Республика Адыгея - Мыекъуапэ итеплъэ нахь дахэ хъун фае\nМыекъуапэ итеплъэ нахь дахэ хъун фае\nАдыгеим ипащэу КъумпIыл Мурат Мыекъуапэ имэрэу Александр Наролиным бэмышIэу зыIокIэм, Мыекъуапэ нахь зэтегъэпсыхьагъэ хъунымкIэ зылъыIэсынхэ фэе лъэныкъохэр къыфигъэнэфагъэх.\nМыекъуапэ имэрие мы лъэныкъомкIэ иIофшIэн ыгъэлъэшын зэрэфаер Адыгэ Республикэм иминистрэхэм я Кабинет блыпэм иIэгъэ зэхэсыгъоми республикэм ипащэ къыщиIогъагъ.\n«Къалэм изэтегъэпсыхьан цIыф чанхэр къыхэгъэлэжьэгъэнхэ фае. Ахэм яшIошIхэр къыдалъытэзэ, чIыпIэхэр укъэбзыгъэнхэ, Iофыгъохэр къыхэгъэщыгъэнхэ фае. Къалэм итеплъэ урыгущыIэн хъумэ, джырэ уахътэм диштэрэ архитектурэ шапхъэхэр къызыфэгъэфедэгъэнхэ, унэхэм агупэхэм ятеплъэкIэ, псэолъакIэхэм япланировкэкIэ ямышIыкIэ екIолIакIэхэр къэгъотыгъэнхэ фае. IофшIэн пстэури зыфэкIожьын фаер къэлэдэсхэмкIи, хьакIэхэмкIи Мыекъуапэ Iэрыфэгъоу, гуIэтыпIэу щытыныр ары», — хигъэунэфыкIыгъ КъумпIыл Мурат. Адыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцакIэрэм Мыекъуапэ имэр ынаIэ тырыригъэдзагъ урамхэм ягъэнэфынкIэ Iофыгъоу щыIэхэм. Гупчэм остыгъэ пчъагъэу щыпылъагъэр непэкIэ икъурэп, къалэм ичIыпIэ заулэхэм яурамхэр агъэнэфыхэхэрэп. Джащ фэдэу КъумпIыл Мурат къалэр зэрагъэкъабзэрэм зэрэлъыплъэхэрэр нахь агъэлъэшын, цIыфхэр жъугъэу зыщызэIукIэрэ чIыпIэхэм уцхэр арыхыкIыгъэн, кIэлэцIыкIу, спорт площадкэхэм язытет, ахэм ащагъэуцугъэ аттракционхэмрэ спорт оборудованиемрэ ящынэгъончъагъэ уплъэкIугъэн зэрэфаер къыIуагъ. Мы охътэ благъэм къалэм ипромышленнэ чIыпIэхэр инвентаризацие ашIынэу пшъэрылъ афишIыгъ.\nМыекъуапэ имэр къызэриIуагъэмкIэ, коммунальнэ къулыкъухэми, къалэм изэтегъэпсыхьан фэгъэзэгъэ нэмыкI къулыкъухэми пшъэрылъ гъэнэфагъэхэр афашIыгъэх, республикэ ведомствэхэу зиунэхэр гъэцэкIэжьыгъэн фаехэм адэгущыIагъэх. Унэхэм агупэхэм ягъэкIэжьынкIэ Iофхэр къалэм игупчэ щырагъэжьэнхэу рахъухьагъ.\n«Мы аужырэ уахътэм хабзэм иреспубликэ къулыкъухэр къызэрэддеIагъэм ишIуагъэкIэ джырэ уахътэм диштэрэ псэолъабэ къалэм щагъэпсыгъ, илъэс пчъагъэ хъугъэу планым диштэу гъэцэкIэжьын IофшIэнхэр зэрахьэх. НэмыкI пшъэрылъэу къытфэбгъэуцугъэхэри дгъэцэкIэщтых, цIыфхэм яеплъыкIэхэр зэдгъэшIэщтых ыкIи къыдэтлъытэщтых», — хигъэунэфыкIыгъ Мыекъуапэ имэр.\nАдыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцакIэрэм къызэриIуагъэмкIэ, хабзэм ичIыпIэ къулыкъухэм яIофшIэн уасэ фашIы зыхъукIэ, инвестициехэр муниципалитетхэм къахалъхьанхэмкIэ амалэу яIэхэр — псэупIэхэм ятеплъэ ар бэкIэ елъытыгъ — къыдалъытэзэ ашIыщт.


Израиль щыщ иадыгэмэ яфутбол ешIэкIо купыр Адыгеим шыIагъ »\nИзраиль иадыгэ къуаджэу Кфар-Камэ къикIыгъэ футбол командэр мы мафэхэм Адыгэ Республикэм щыI. Футболистхэм тикъушъхьэхэр, псыхъо чъэрхэр зэрагъэлъэгъугъэх, Адыгеим и Лъэпкъ музей щыIагъэх, ныбджэгъу ешIэгъухэр яIагъэх.\nКощхьаблэрэ Кфар-Камэрэ якомандэхэр зызэдешIэхэм, пчъагъэр 4:3-у Израиль къикIыгъэ футболистмэ текIоныгъэр къыдахыгъ. ЗэIукIэгъур гъэшIэгъонэу кIуагъэ. Кощхьаблэмэ 2:1-у ахьызэ, 3:2-у Кфар-Камэ щыщхэр текIохэу уахътэ къыхэкIыгъ. ЗэIукIэгъур кIэухым зыщыфэкIоным кощхьаблэмэ къэлапчъэм Iэгуаор дадзи, пчъагъэр 3:3 хъугъэ. ТекIоныгъэр зыхьыщтыр язэрэмыгъашIэу командэхэр зэнэкъокъугъэх. Ацумыжъ Нал Кощхьаблэ икомандэ икъэлапчъэ Iэгуаор дидзи, 4:3-у Израиль къикIыгъэмэ ешIэгъур ахьыгъ. ЛIыпый Аслъан, ГъоркIожъ Адам, Тхьаухъо Анди бысымхэм якъэлапчъэ зэрызэ Iэгуаор да¬дзагъ.\n— Кощхьаблэ дахэу къыщытпэгъокIыгъэх, ешIэгъур зытэухым, Iанэ къытфызэIуахи тахьэкIагъ, тикъэбархэр къызэфэтIотагъэх, — ягупшысэмэ тащагъэгъуазэ ХъутIыжъ Аслъан, ЛIыпый Аслъан, нэмыкIхэми. — Тхьаегъэпсэух...\nАР-м и Лъэпкъ музей футбол командэр зэкIом шIэныгъэмкIэ отделым иIофышIэ шъхьаIэу, археолог цIэрыIоу Тэу Аслъан Адыгеим итарихъ къэбархэр, музеир къызызэIуахыгъэм ыуж зэхъокIыныгъэу фэхъугъэхэр, адыгэ унагъохэр нахьыпэкIэ зэрэпсэущтыгъэхэр, нэмыкIхэри къафиIотагъэх. ХьакIэмэ анахьэу ашIогъэшIэгъоныгъэх тилъэпкъ нахьыпэкIэ къыгъэгъунэщтыгъэ чIыгур зыфэдагъэр, адыгэхэр итэкъухьагъэхэу дунаим зэрэщыпсэухэрэр, зэлъыIэсыкIэ амалэу яIэхэр. А. Тэум упчIэмэ джэ¬уапхэр аритыжьыгъ.\nИзраиль къикIыгъэ футболистхэр адыгэ кIалэх, зэкIэми адыгабзэр ашIэ. Мы мазэм и 11-м нэс республикэм щыIэщтых.\nСурэтым итыр: Тэу Аслъан музеим къэкIогъэ футболистмэ лъэпкъ къэбархэр къафеIуатэх.\nКфар-Камэ ифутбол командэ (фото-Натпресс)\nОпубликовал administrator, 10-08-2010, 20:20. Просмотров: 1405\n– «Зэкъошныгъэрэ» «Славянскэрэ» футбол зэдешIагъэх, пчъагъэр 1:1


Апшъэрэ купым тыгъэгъазэм и 29-м зэрэщешIагъэхэр зэфэтэхьысыжьых.\n«Дорожник» — «Спортмастер» — 1:2, «Фыщт» — «МФОК-Ошъутен» — 1:5, «Урожай» — «Ошъутен» — 0:3, «ЧIыгушъхь» — «Картонтара-СШОР» — 7:1.\n«Спортмастерым» хэтэу Роман Локтионовым гъогогъуи 2 «Дорожникым» икъэлапчъэ Iэгуаор дидзагъ, командэм апэрэ текIоныгъэр къыдихыгъ. «МФОК-Ошъутенэм» иешIакIохэу Къошк Рустемрэ Сергей Безуховымрэ тIорытIо, Мыкъо Мурат зэ хъагъэм Iэгуаор радзагъ, «Фыщтым» текIоныгъэр къышIуахьыгъ. Гъонэжьыкъо Азэмат МФОК-м икъэлапчъэ Iэгуаор дидзагъ.\n«Урожаир» «Ошъутенэм» дэгъоу дешIагъ, хъагъэм Iэгуаор ридзэнэу бэрэ чIыпIэшIу итыгъ, ау «Ошъутенэм» иухъумакIохэм ашIокIын ылъэкIыгъэп. Хьатитэ Алый къэлапчъэм пэблагъэу щытэу псынкIэу зэрэгупшысэрэм ишIуагъэкIэ гъогъогуи 2 «Урожаим» икъэлапчъэ Iэгуаор дидзагъ. Мэзлэукъо Арсен ящэнэрэ Iэгуаор «Урожаим» икъэлапчъэ зыдедзэм, текIоныгъэр зыхьыщтыр къэпшIэнэу щытыгъ.\n«ЧIыгушъхьэм» иешIакIоу Антон Винниковым гъогогъуи 4 «Картонтарэм» икъэлапчъэ Iэгуаор дидзагъ. А. Винниковыр кIымэфэ зэнэкъокъум чанэу хэлажьэ, гъогогъу 15 хъагъэм Iэгуаор ридзагъ.\n1. «Ошъутен» — 18\n2. «ЧIыгушъхь» — 16\n3. «Урожай» — 13\n4. «Фыщт» — 7\n6. МФОК — 6\n7. «Спортмастер» — 3\n8. «Дорожник» — 1.\nКомандэхэм ешIэгъу зырыз къафэнагъ. Апэрэ купым апэрэ чIыпIи 4-р къыщыдэзыхыхэрэр хагъэунэфыкIхэрэ чIыпIэхэм афэбэнэщтых.\n«Самбырныгъ» — «Волховец» — 1:1, «Кавказ» — «Спортмастер» — 6:3, «Ошъутен-2» — «Спортмастер» — 4:1.\n1. «Самбырныгъ» — 13\n2. «Волховец» — 13\n3. «Кавказ» — 12\n4. «Спортмастер-2» — 12\n5. «Ошъутен-2» — 9\n6. «Спортмастер» — 6\n8. «Факел» — 0.\n2020-рэ илъэсым щылэ мазэм и 2-м ятIонэрэ купым, и 3-м апшъэрэ купым зэIукIэгъухэр ащыкIощтых. «Ошъутенэр» сыхьатыр 12-м «ЧIыгушъхьэм» дешIэщт.


Шапхъэхэр зэкIэми агъэцэкIэнхэ фае — Адыгэ макъ\nШапхъэхэр зэкIэми агъэцэкIэнхэ фае\nЗэпахырэ узэу дунаир зэлъызыкIугъэм джыри зиушъомбгъужьынэу зэрэригъэжьэжьыгъэм ыпкъ къикIыкIэ цIыфхэм маскэхэр аIулъынхэр шIокI зимыIэ Iофэу Роспотребнадзорым къыгъэнафэхэрэм ащыщ. «ЭкоЦентрэм» иофисхэми а шапхъэр ачIэлъ. Ахэм къяуалIэхэрэм маскэ аIулъэу къычIэхьанхэ фае.\nАщ имызакъоу, цIыфхэр зэпэблагъэу мыуцунхэм пае азыфагу илъыщтыр гъэнэфагъэ, санитарнэ шапхъэхэм атетэу кабинетыр мафэм зытIо-зыщэ агъэкъабзэ. Коммерческэ отделэу нахьыбэр къызэуалIэрэм Iоф щызышIэхэрэми вирусым ущызыухъумэрэ пстэур аIэкIэлъ.\nМыщ дэжьым къыщыхэдгъэщымэ тшIоигъор маскэу, Iалъэу жъугъэфедэгъахэхэр зэришъудзыжьыщтыми шэпхъэ гъэнэфагъэ зэриIэр ары. Ахэр шъхьафэу пакетым ишъулъхьанхэшъ, нэужым хэкIым хэшъудзэн фае, зыпарэми кIоцIымылъэу ишъудзыжьхэмэ яягъэ къэкIонкIэ щынагъо.\nЗэкIэми ар агъэцэкIэнэу «ЭкоЦентрэр» къялъэIу!\nШъугу къэтэгъэкIыжьы, пыдзэфэ пытэхэм ядэщын фэгъэзэгъэ шъолъыр операторым иIофшIэн фэгъэхьыгъэ упчIэ зиIэхэм пэIудзыгъэ шIыкIэм тетэу ащ иджэуап зэрагъэшIэн алъэкIыщт. Телефонхэри, электроннэ почтэм узэрэтхэщтыри интернет нэкIубгъоу https://adygea.clean-rf.ru зыфиIорэм ижъугъотэщтых.\nИгъом птымэ нахьышIу\nХэкIым идэщынкIэ фэIо-фашIэхэм ауасэ зэкIэми игъом атын фаеу зэрэщытыр шъолъыр операторым джыри зэ агу къегъэкIыжьы. Мы илъэсым ищылэ мазэ и 1-м къыщыублагъэу ар псэупIэ фэIо-фашIэхэм къахэхыжьыгъэу коммунальнэхэм ащыщ хъугъэ. Игъом ащ ыуасэ птыныр шIокI зимыIэ Iофэу зэрэщытыр УФ-м и ПсэупIэ кодекс щыгъэнэфагъ.\nПIалъэр имыкIэу птымэ рэхьатныгъэ нахьыбэу зэрэуиIэщтым имызакъоу, социальнэ IэпыIэгъу къыуатынымкIи ишIуагъэ къэкIощт. ФэгъэкIотэнхэр зиIэхэм ахэр агъэфедэшъунхэм пае пыдзафэхэм ядэщын ыуасэ къызэратырэм икъэбар социальнэ фэIо-фашIэхэр зыгъэцакIэхэрэ къулыкъухэм шъолъыр региональнэ операторым аIэкIегъахьэ.\nАдыгеим щыпсэухэрэм компанием иофисхэм ащатынхэ алъэкIыщт. Ахэр зыдэщыIэхэр джыри зэ шъугу къэтэгъэкIыжьы. МыекъуапэкIэ – урамэу Пионерскэр, 297-рэ; поселкэу ЯблоновскэмкIэ – урамэу Школьнэр, 10/1-рэ. Джащ фэдэу почтэм, «Сбербанкым», ООО-у «МадиКом» зыфиIорэм якассэхэми ащатынхэ алъэкIыщт.\nПредыдущая ЯшIэныгъэхэм ахагъэхъощт, программэм игъэхьазырыни хэлэжьэщтых\nСледущая Коронавирусыр анахьэу къызтенэрэ пкъыгъохэр


Полководцы ПобедыТекIоныгъэм идзэпащэхэр\n20 февраля 2020 года 15:58\nСоветскэ народыр Хэгъэгу зэошхом зэрэщытекIуагъэр анахь хъугъэ-шIэгъэ инэу тикъэралыгъо итарихъ щыщы хъугъэ. ТекIоныгъэм ия 75-рэ илъэсым ипэгъокIэу Урысые Федерацием иныбжьыкIэхэм я Ленинскэ коммунистическэ Союз и Комитет Гупчэ къыращэкIырэ къэгъэлъэгъонэу «Полководцы Победы» зыфиIорэр ыгъэхьазырыгъ.\nМэзаем и 19-м Адыгэ Республикэ лъэпкъ тхылъеджапIэм къэгъэлъэгъоныр къыщызэIуахыгъ. Iофтхьабзэм хэлэжьагъэх АР-м и Къэралыгъо Совет—Хасэм икомитет итхьаматэу Евгений Саловыр, парламентым идепутатэу Евгения Москаленкор, АР-м и Къэралыгъо Совет—Хасэм и НыбжьыкIэ парламент хэтхэр, НыбжьыкIэ координационнэ гупчэу Мыекъуапэ дэтым щылажьэхэрэр, общественностым, СМИ-м ялIыкIохэр.\nЗэо илъэсхэм афэгъэхьыгъэ материалхэр къагъэлъэгъуагъэх, литературэм къыхэхыгъэхэр, Хэгъэгу зэошхом фэгъэхьыгъэ тхылъхэр хэушъхьафыкIыгъагъэх (1941-1945-рэ илъэсхэр). Адыгэ Республикэм ИшIэжь тхылъ дэхьагъэ цIэ-лъэкъуацIэхэр къэзэрэугъоигъэмэ янэплъэгъугъэх. Нэбгырэ пэпчъ ягупсэмэ афэгъэхьыгъэ къэбар къаIотэнэу уахътэ аратыгъ, фашизмэм тихэгъэгу псэемыблэжьэу тидзэкIолIмэ зэрэщаухъумагъэр ары нахьыбэрэмкIэ ахэр зыфэгъэхьыгъагъэхэр.\nПарламент комитетым итхьаматэу, КПРФ-м и АРО-м и Комитет иапэрэ секретарэу, тхакIоу ыкIи тарихълэжьэу Евгений Саловым къэгъэлъэгъоным хагъэлажьэрэ дзэпащэ пэпчъ икъэбар къыIотагъ. Ахэмэ ащыщ Армием и Генералэу Петров Иван Ефим ыкъор, ар зипэщэ дзэр ары къалэхэу Мыекъуапэ, Краснодар ыкIи Новороссийскэ шъхьафит зышIыжьыгъэхэр, Новороссийскэ-Таманскэ операцием ыкIи Новороссийскэ десантнэ операцием ахэлэжьагъэхэр.\nАдыгеим икомсомольцэмэ япащэу Марина Ситниковам къэгъэлъэгъоным ипшъэрылъхэр къыIотагъэх ыкIи ТекIоныгъэм ия 75-рэ илъэс зэрэхагъэунэфыкIыщтыр, ныбжьыкIэхэр ащ зэрэхэщэгъэщтхэм ягугъу къышIыгъ, лъэпкъ тхылъеджапIэм иIофышIэмэ тхьаегъэпсэу ариIуагъ IэпыIэгъу къазэрэфэхъугъэхэм фэшI.\n«Полководцы Победы» зыфиIорэ къэгъэлъэгъоныр мэзаем и 27-м нэс щыIэщт.


Бзылъфыгъэхэм я Дунэе мафэ фэшI тыгу къыддеIэу тышъуфэгушIо!\nБзылъфыгъэхэр ары щыIэныгъэм шIоу хэлъыр зэкIэ: шIулъэгъур, гукIэгъур, дэхагъэр, Iушыгъэр къызыпкъырыкIыхэрэр.\nСыд фэдэрэ лъэхъани осэшхо зэратыщтыгъэ шэнышIухэм арыгъозэнхэм, шъыпкъэныгъэ ахэлъыным, унэгъо кIоцIым хэбзэ пытэ илъыным псэемыблэжьэу шъуфэлажьэ. Джэныкъо машIор къызэрэшъуухъумэрэм, кIэлэцIыкIухэм япIункIэ шъузэрэзышъхьамысыжьырэм анэмыкIэу, общественнэ IофшIэнымкIи, шъузыфэгъэзэгъэ IофымкIи ренэу чаныгъэ къызыхэшъогъафэ. Уахътэ тешIэ къэс бзылъфыгъэм унагъом, къэралыгъом, обществэм мэхьанэу ащыриIэм хэхъо зэпыт.\nТибзылъфыгъэ лъапIэхэр, псауныгъэ пытэ шъуиIэнэу, шъуиунагъохэм гушIуагъо ренэу арылъынэу, шъуигупсэхэмрэ къышъупэблэгъэ цIыфхэмрэ ягуфэбэныгъэ шъущымыкIэнэу шъуфэтэIо!


Телеканалэу «Россия 1-мкIэ» къагъэлъэгъощт | Адыгэ Макъ\nТелеканалэу «Россия 1-мкIэ» къагъэлъэгъощт\nАвтор: Редакция\t/ 17.04.2017\t/ КЪЭБАРЫКlЭХЭР, ПОЛИТИКЭР\t/\nФедеральнэ телеканалэу «Россия 1» зыфиIорэм къикIыгъэ купым мэфэ заулэ хъугъэу Адыгэ Республикэм Iоф щешIэ. Программэу «Вести недели» зыфиIорэм хагъэхьанэу журналистхэм материал къаугъои. Репортажым къыщаIотэщтых республикэм итуризмэ, имэкъу-мэщ, иэкономикэ ыкIи испорт хэхъоныгъэу ашIыхэрэм афэгъэхьыгъэу. Адыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцэкIэрэ КъумпIыл Мурат «Вести недели» зыфиIорэм дыриIэгъэ зэдэгущыIэгъум къыщиIуагъ инвестиционнэ проектхэу щыIэхэм ыкIи социальнэ-экономикэ хэхъоныгъэу Адыгеим ышIыхэрэм афэгъэхьыгъэу. Республикэм иIэшъхьэтет анахьэу ынаIэ зытыригъэтыгъэхэм ащыщ инвестициехэр нахьыбэу къихьанхэм, IофшIэным епхыгъэ Iофтхэбзэ зэфэшъхьафхэр нахь дэгъоу зэхэщэгъэнхэм ателъытагъэу Адыгеим Iофэу щашIэрэм фэгъэхьыгъэу.\n«2030-рэ илъэсым нэс республикэм хэхъоныгъэу ышIыщтым и Стратегие изэхэгъэуцон джы макIо. Республикэм иамалхэм такъыпкъырыкIызэ, анахьэу тынаIэ зытедгъэтыщтыр мэкъу-мэщыр, туризмэр, промышленностыр ыкIи инвестициехэр нахьыбэу къызэрихьащтхэр ары. Отраслэ шъхьаIэхэм хэхъоныгъэ ядгъэшIыным тынаIэ тедгъэтызэ, нэмыкIхэми гъэхъэгъэшIухэр зэрашIыщтхэмкIэ IэпыIэгъу тафэхъу, ащ къыхэкIэу экономикэмкIи социальнэ лъэныкъомкIи Iофыгъоу къэуцухэрэм анахьыбэр зэшIотхын тэлъэкIы», — къыIуагъ КъумпIыл Мурат.\nАдыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцакIэрэм къыIотагъ аграрнэ секторым изэхъокIыныгъэхэм афэгъэхьыгъэу: Италием исхэм яопыт республикэм зыщигъэгъозагъ ыкIи чъыгхатэхэу псынкIэу хэхъоныгъэ зышIыхэрэм ядэлэжьэн анахьэу ынаIэ тыридзагъ. 2007-рэ илъэсым къыщегъэжьагъэу ащ фэдэ шIыкIэм тетэу чъыгхэм адэлажьэх, непэкIэ гектар 1300-рэ фэдиз чъыгхатэхэм аубыты. 2016-рэ илъэсым республикэм ичIыгулэжьхэм гектар 560-мэ чъыгхэтакIэхэм щадэлажьэх, ахэм ащыщэу гектар 330-р псынкIэу хэхъоныгъэ зышIыхэрэм аубытых.\nКъумпIыл Мурат хэушъхьафыкIыгъэу къыщыуцугъ туризмэм иIоф, ащ къызэрэхигъэщыгъэмкIэ, мы отраслэм хэхъоныгъэ ышIыным пае ежь цIыфэу зекIоным фэщагъэхэм ямызакъоу, бизнесми амал дэгъухэр егъэгъотыгъэнхэ фае. Ащ къыхэкIэу мы аужырэ илъэсхэм федеральнэ программэхэм атегъэпсыхьагъэу сомэ миллиарди 4 фэдиз инфраструктурэм ихэхъоныгъэ пэIуагъэхьагъ. Мы илъэсым анахь пэIудзыгъэ къушъхьэлъэ псэупIэхэм ащыщэу Гъозэрыплъэ газрыкIуапIэ етщэлIэн мурад тиI. Ащ къыхэкIэу мы отраслэм инвестициехэр нахьыбэу къыIэкIэхьанхэмкIэ амалыкIэхэр щыIэ хъущтых.\n«Урысыем и КъыблэкIэ цIыфхэм анахь зэлъашIэрэ чIыпIэхэм Адыгеир зыкIэ ащыщ мэхъу. НэмыкI чIыпIэхэм къарыкIыхэрэмкIи, Адыгеим щыпсэухэрэмкIи ахэр гуIэтыпIэу щытынхэ фае. Ащ дакIоу тятэжъ пIашъэхэм кIэнэу къытфагъэнэгъэ тикультурэ бай, тичIыопс, тарихъым епхыгъэ чIыпIэ анахь гъэшIэгъонэу тиIэхэр зэкIэ къызэрэтыухъумэщтхэм тынаIэ тедгъэтын фае», — къыIуагъ КъумпIыл Мурат.\nКIэуххэр зэфихьысыжьхэзэ Адыгэ Республикэм и ЛIышъхьэ ипшъэрылъхэр пIэлъэ гъэнэфагъэкIэ зыгъэцакIэрэм къызэрэхигъэщыгъэмкIэ, республикэм ипащэхэм къырахьыжьэрэ Iоф пстэуми гухэлъ шъхьаIэу къыдалъытэрэр цIыфхэм ящыIакIэ нахьышIу шIыгъэныр ары.\nАдыгэ Республикэм фэгъэхьыгъэ репортажыр программэу «Вести недели» зыфиIорэмкIэ тхьаумафэм, мэлылъфэгъум и 16-м пчыхьэм сыхьатыр 8-м телеканалэу «Россия 1» зыфиIорэмкIэ къагъэлъэгъощт.


Адыгэ Хэку Таймс: Адыгабзэм изэгъэшIэн иIоф изытеткIэ зэтефымэ еплъыкIэхэр щыIэх\nАдыгабзэм изэгъэшIэн иIоф изытеткIэ зэтефымэ еплъыкIэхэр щыIэх\nАдыгеимкIэ гъэтхапэм и I4 адыгабзэм имафэ хагъэунэфыкIыщт. Мыщ епхыгъэу ныдэлъфыбзэм изэгъэшIэн илъыгъэкIотэн епхыгъэу хэкум зэхэхьэ зэфэшъхьафхэр щырекIокIых. ГущыIэм пае, усэхэм ыкIи сурэтхэм язэнэкъокъухэр, бзэм иIофыгъохэм афэгъэхьыгъэ зэIукIэ-зэхэсыгъохэр.\nКъалэу Мыекъуапэ бэмышIэу щыкIогъэ зэхахьэу адыгабзэм ищытыкIэ зыщтегущыIагъэхэми, хэку унэшъошIхэм къыхагъэщыгъ ныдэлъфыбзэм изэгъэшIэн ищытыкIэ гумэкIыгъохэр къышъхьащымытхэу, кIодыжьрэ бзэу ащ фэдэу щымытэу. АдыгеимкIэ ГъэсэныгъэмрэкIэ ыкIи шIэныгъэхэмкIэ министрым къызэриIуагъэмкIэ, бзэм изэгъэшIэнкIэ амалхэр зэкIэ агъэфедэх. Джаущутэу адыгабзэкIэ джырэкIэ Адыгеим исабыйIыгъыпIэ 5I щагъасэх сабыйхэр, еджэпIэ 45 адыгабзэмрэ литературэмрэ лъэпкъ зэхэгъэуцуагъэм игъунэ къыхиубытэу щызэрагъашIэ. КъэтынхэмкIэ, адыгэ кIэлэеджакIохэу адыгабзэр зэзгъашIэрэм япчъагъэ нэбгырэ мин I2 кIэхьэ.\nРекIокIыгъэ зэIукIэм къыщхагъэщыгъ, Лъэпкъ факультетэу Адыгэ къэралыгъо апшъэрэ еджапIэм иIэм илэжьэн зэрэхигъэхьащтыр фаехэм апае пкIэ хэмылъэу адыгабзэм зэрэрагъэджэщтхэр.\nЮНЕСКО-м икъэлъытэнхэмкIэ, дунаим тет бзэ миних фэдизым азыныкъо ыкIи ахэм арыгущыIэхэрэри къэблэгъэрэ уахътэм кIодыжьын щынагъо къашъхьащыуцуагъ. Адыгабзэри мы зэкIэлъыкIом ЮНЕСКО-м хелъытэ. Ащ нэмыкIэу Темыр Кавказым ибзэ зэмылIэужыгъуабэмэ ащыщхэу къэрэщай-бэлкъарыбзэр, ингушыбзэр, щэщэныбзэр, осетиныбзэр нэмыкIхэри.\nАдыгабзэм иIоф изытеткIэ Мыекъопэ Адыгэ Хасэм щезэгъхэрэп. Ащ хэтэу, бэдауш лэжьакIоу Хьапай Арамбий къыхигъэщыгъ:\n- БэмышIэу гъэзетхым къатхыгъ, зэкIэри дэгъоу, адыгабзэр зэзгъашIэрэр нахьыбэу. ШъаемкIэ сэ сяупчIмэ сшIоигъу зэзгъашIэрэр нахьыб, ау тхьапша зышIэрэр сIоу.\nХъурцэмкIи адыгабзэм изэгъэшIэн щыпылъых. Ащ рыгущыIэу, шIэныгъэлэжь ныбжьыкIэу Квахадзе Алеко къыхегъэщы адыгабзэр уухъумэн зэрэфаер. Мыры Фитыныгъэ радиом зэдэгущыIэгъоу дыриIагъэм къыщхигъэщыгъагъэр:\n- НэмыкI къэралыгъохэм адэс адыгэхэм яныдэлъфыбзэ дэеу ашIэ. Илъэс 40 нахьыкIэхэм бзэр къагурэIо шъхьае нахьыбэр рыгущыIэшъухэрэп. Темыр КавказымкIэ адыгэ хэкухэм адыгабзэкIэ еджапIэхэм сыхьати 3-4 ныIэп тхьамафэм. зэрэщырагъаджэхэрэр. Телевидение программхэр, тхьапэзегъэкIонхэр зэкIэ урысыбзэ. Адыгабзэм сыпылъынэу къызкIыхэсхыгъэм ылъапс хъурцабзэмрэ адыгабзэмрэ зэрэзэпэблагъэр. ГущыIэ зэхьщырхэр ахэтых.\nАдыгабзэмкIэ шIэныгъэлэжьыбэми алъытэ ар кIодыжьыным зэрэфакIорэм гумэкIыныгъэхэр къызэригъэущхэрэр. Адыгабзэр кIодыжьыным изылъэубэкъоу бэдауш IофшIакIохэми къыхагъэщы хэбзэгъэуцугъэу адыгабзэр еджапIэхэм шIокI имыIэу зэрэщызэбгъэшIэн фаер зэрэIуахыжьыгъэр.\nШIэныгъэлэжьмэ зэрагъэунэфрэмкIэ, мазэ къэс дунаим бзитIукIэ нахь макIэ щэхъу. Бзэр зэу кIодрэп. Ар лIэным ыпэкIэ лъэгэпIиплI екIу. Адыгабзэр апэрэм тетэу шIэныгъэлэжьмэ алъытэ.


Шыу зэнэкъокъу — Адыгэ макъ\nКъэбэртэе-БэлъкъарымкIэ къуаджэу Нэртан Iоныгъом и 1-м Iофтхьэбзэ гъэшIэгъон – шыу къызэпачъэ щаублагъ.\nМэфипшIым къыкIоцI шыухэм километрэ 1000 хъурэ гъогуонэ хьылъэ къызэпачыгъ. Зэнэкъокъум хэлэжьэгъэ шыу 11-м щыщэу ыкIэм нэсыгъэр шыуищ. Iоныгъом и 10-м аухыгъэ зэнэкъокъум щатекIуагъэхэр шыухэу Къуныжъ Роберт, Гятов Шамиль, Дудэ Арсен. Ахэр шыхэу Инал, Щагъди, Къызбэч атесыгъэх. Сомэ мин 500 хъурэ ахъщэ шIухьафтыныр зэфэдизэу ахэм афагощыгъ.\n«Урысыем ирекордхэм ятхылъ» илIыкIоу Александр Пересвет къызэриIуагъэмкIэ, зигугъу къэтшIыгъэ шыухэм дунэе рекорд агъэуцугъ. Зэнэкъокъум щатекIуагъэхэм «Урысыем ирекордхэм ятхылъ» исертификат аратыгъ. Жюрим хэтыгъэ Надежда Купцовам къыIотагъ шыухэм пхъашэу гъунэ зэралъафыщтыгъэр, ащкIэ компьютер технологиехэр зэрагъэфедэщтыгъэр.\nIофтхьабзэм кIэщакIо фэхъугъэр къэбэртэе шы лъэпкъхэмкIэ Фондыр ары. ШыхъунымкIэ Урысые научнэ-ушэтэкIо институтым идиректорэу Александр Зайцевым къэбэртэе шы лъэпкъхэм осэшхо къаритыгъ. Ахэм къин къащымыхъоу гъогуонэшхо зэпачын зэралъэкIырэр, зэрэдахэхэр, зэнэкъокъум щатекIорэ шыхэм генетическэ ушэтынхэр зэрарашIылIэщтхэр ащ къыIуагъ.\nТарихъ шIэныгъэхэмкIэ кандидатэу Мирзоев Аслъанбэч къэбэртэе шы лъэпкъхэр заом илъэхъан зэрагъэфедэщтыгъэхэм, ахэр бэщэчэу зэрэщытхэм, алъабжъэ зэрэпытэм, къушъхьэхэм, зекIохэм зэратегъэпсыхьагъэм, чъыIи фаби къызэрямыгуаорэм тащигъэгъозагъ.\nДжыдэдэм пограничникхэм къэбэртэе шы лъэпкъхэр якъулыкъукIэ къызфагъэфедэх, туризмэмкIи, ДЦП зиIэ кIэлэцIыкIухэм яIэзэгъэнымкIи ахэр Iэрыфэгъоу щытых.\nАдыгэ организациеу «Шыу Хас» зыфиIорэм илъэсым къыкIоцI тIо шы зэнэкъокъухэр зэхещэх. Зигугъу къэтшIыгъэ Фондым ипрезидентэу Сибекэ Артур ары шыу къызэпачъэм изэхэщэн кIэщакIо фэхъугъэри, спонсорэу иIагъэри. Мы зэнэкъокъум хэлэжьагъэхэм Артури ащыщыгъ.\nПредыдущая Яшэн-хабзэхэр къаухъумэх\nСледущая ИгухэлъышIухэр къыдэхъунхэу


Илъэуж нэф ныбжьи хэкIокIэщтэп | Адыгэ Макъ\nИлъэуж нэф ныбжьи хэкIокIэщтэп\nАвтор: Редакция\t/ 07.02.2019\t/ КУЛЬТУРЭР, КЪЭБАРЫКlЭХЭР\t/\nГум ымыштэрэ тхыгъэ пычыгъо анахь цIыкIури джыгъуае, ау гущыIэ лъэшым, зафэм, шъыпкъэм ухэтми узылъещэ, уегъэдаIо.\nКIэрэщэ Тембот ироманхэр, повестьхэр, новеллэхэр, рассказхэр зэ къызэгопхыгъэхэу, уащыгъуазэмэ, налмэс-налкъутэх, адыгэ лъэпкъыжъым тешIыкIыгъэ сурэт хьалэмэтых. ТхакIор иакъыл-гупшысэкIэ гъэшIэ лъэныкъуабэм анэсыгъ, а зэкIэ ихудожественнэ произведениехэм емызэщыжьэу къащыриIотыкIыгъ, къащиушыхьатыгъ. Джары СССР-м и Къэралыгъо премие апэрэу Темыр КавказымкIэ романэу «Насыпым игъогу» къызкIыфагъэшъошагъэр. Итхыгъэхэм адыгэр ишэнкIи, ихабзэкIи, игъэпсыкIэкIи, игупшысэкIэ-шIыкIэкIи зыфэдэ шъыпкъэр къыуаIуатэ, адыгэ лъэпкъ губзыгъагъэр ыкIи гъэшIэн хэбзабэр ащыгъэунэфыгъ.\nТхэкIошхор илъэс 60 Iэпэ-цыпэм адыгэ литературэм щылэжьагъ, гушъхьэлэжьыгъэ бай къыгъэнагъ. КIэрэщэ Тембот шышъхьэIум и 16-м 1902-рэ илъэсым къуаджэу Кощхьаблэ къыщыхъугъ, мэзаем 1988-рэ илъэсым идунай ыухыгъ, ишIушIэгъэ инкIэ лъэпкъ шIэжьым къыхэнагъ. Исабыигъо-кIэлэгъу къыщегъэжьагъэу, тхылъыр икIасэу, шIэныгъэм, гъэсэныгъэм афэкIуагъ. Тхэн-гупшысэн зэчыеу хэлъыри ыгъэхьаулыягъэп, щэIэфэ ащ фэшъыпкъагъ. 1925-рэ илъэсым Тембот иапэрэ рассказэу «Аркъ» зыфиIорэр тхылъ шъхьафэу къыдегъэкIы, ащ нэмыкI произведениехэр къыкIэлъыкIуагъэх. Ытхыхэрэр тхакIом адыгабзэкIи урысыбзэкIи къыхиутыщтыгъэх, ахэр урысыбзэкIи зэридзэкIыгъэх, тхылъ тедзэпIэ зэфэшъхьафхэм къащыдэкIыгъэх. «Насыпым игъогу» зыфиIорэ романыр нэмыкI лъэпкъхэм абзэхэмкIэ къыдагъэкIыгъ.\nКIэрэщэ Тембот зэдзэкIын Iофыми пылъыгъ, адыгэ пшысэхэм, тхыдэхэм, таурыхъхэм, орэдыжъхэм яугъоини, язэгъэзэфэн-къыдэгъэкIыни Iофышхо адишIагъ. УсакIоу Хьаткъо Ахьмэд игъусэу адыгэ литературэмкIэ апэрэ учебникхэр ытхыгъэх.\nТхэкIошхом ироманэу «Насыпым игъогу», иповестьхэу «Ны Iушым ыпхъу», «Шахъомрэ пшъэшъэ пагэмрэ» атехыгъэ спектаклэхэр Адыгэ къэралыгъо драмтеатрэм щагъэуцугъэх, ахэм ягуапэу бэрэ цIыфхэр яплъыгъэх, ащыгъупшэхэрэп.\nКъэлэ ыкIи къоджэ гурыт еджапIэхэм, сэнэхьат зэгъэгъотыпIэ колледжхэм, апшъэрэ еджэпIэшхохэу – АкъУ-м ыкIи МКъТУ-м яфакультетхэм итворчествэ игъэкIотыгъэу щызэрагъашIэ, унагъохэм итхылъхэр арылъых, тхылъеджапIэхэм ачIэлъых, анахьыбэрэ агъэфедэхэу зылъыIабэхэрэм ипроизведениехэр ащыщых.\n1934-рэ илъэсым къыщегъэжьагъэу КIэрэщэ Тембот СССР-м итхакIохэм я Союз хэтыгъ. ЗыщымыIэжь ужым АР-м и Къэралыгъо премие илауреат хъугъэ. Творческэ лъэуж нэф къыгъэнагъ, ащ лIэужхэр рэплъэжьых, рэгъуазэх.\nХьатх Мыхьамэт джэгум зэрэкIуагъэр\n(Повестэу «Шапсыгъэ пшъашъ» зыфиIорэм щыщ пычыгъу)\n…Ащ фэдэу Хьатх Мыхьамэты гупшысэ шъэф къолъэу, ямышIыкIэ нэшэнэ гъэшIэгъонэу хэлъхэм Анцокъо ыгу зыфащэу, ынэхэр тедыягъэу, хъопсанэрэ шIулъэгъунэрэкIэ еплъыщтыгъэ.\nБысымым игъомылэ зыхэIэ ужым, Хьатх Мыхьамэт, лIыжъ купым игъусэу, къеджэгъэ унагъом яджэгу кIуагъэ. ЛIыжъхэм ахэсэу адэгущыIэу зыщэсыми, Мыхьамэт инэплъэгъу Анцокъо ныбжьыкIэм тыригъэкIыщтыгъэп. Мызэу, мытIоу ари гущыIэм къыхыригъэубытэу, къеджэмэ, къызэрищалIэу, зыгорэкIэ еупчIы фэдэу, ежь пэмычыжьэу зыдиIыгъыщтыгъэ. Анцокъорэ ежьыррэ агу зэфакIоу, тIуми апсэ зэпхыгъэ хъу фэдэу щытыгъ. Джыри, джэгум къызэкIохэми, Мыхьамэт Анцокъо ыIаблэ ыубыти, къызэрищэлIагъ, ыгукIэ зэрикIасэр къыгъэлъагъоу, ыIэ ыплIэIу телъэу зыгуигъэуцуагъ.\nДжэгум хэт пшъашъэмэ ащыщэу зы пшъашъэ горэм Хьатх Мыхьамэты инэплъэгъу тыридзагъ. Пшъашъэр, шъыпкъэу, дэхагъэ, ау дэхэ кIэрэкIэ къызэрыкIоу щымытэу, ежь фэдэ дахэхэми къызэрахэщын гоIугъэ шIыкIэ ялые гори хэлъыгъ. Ар ащ фэдэу ахэлъэгъукIыпхъэу зыкIэхъущтыгъэр мыры пIонэу къэшIэгъоягъ, ау нэгуф-нэгушIоу, нэтIэ лъэгэ нэтIабгъом ынэгу къызэлъигъэнэфэу зэрэщытыгъэр арынкIи мэхъу унаIэ тырезгъадзэщтыгъэр. ЕтIанэ, Iушыгъэ- чаныгъэ ынэмэ акIэлъэу, пстэумэ къафеплъыхырэм фэдэу зэрэщытыгъэри ишъуашэ тхыпхъэу хэлъхэр, къолэн-пкIэлэнэу теупцIагъэу щымытэу, зэкIужь шъо техьэ-текIэу, лые хэмылъэу, нэм къедэхашIэу ямышIыкIэу зэрэфэпэгъагъэри арынхэкIи мэхъу къызэрахэщыщтыгъэр.\nМыхьамэт а пшъашъэр зыщыщымкIэ Анцокъо къеупчIыгъ. Адрэр къэукIыти, ащ къыриIожьын ышIагъэп. Ерагъэу къыупсэлъыгъ: «Тигъунэгъу пшъашъ…» Анцокъо ыпэкIэ лIыжъэу къаготыгъэ горэм ащ иIоф нахь къыфызэхифыгъ:\n— Ар Гулэз. Ар боу пшъэшъэ бэлахь. Мосэ иунагъо ягъунэгъу пшъашъ. ЗэцIыкIум Мосэ ежь ыпхъум фэдэу шIу ылъэгъоу щытыгъ. Ежь пшъэшъэжъыери ятэ нахьи ыгукIэ мыдрэм нахь къепхыгъэу, къесагъэу щытыгъ. Пшъэшъэ ялый.\nА пшъашъэм игугъу къызыхегъэщым, Анцокъо шъотехьэ-текIэу ышъо зэокIэу зэрэукIытагъэм Хьатхым гу къылъитагъ. ЫкIи шIугъэу кIалэм ыгу филъым хэтэу, пшъашъэу мыщ фэдэу ащ ыгу зыфэцыхэм нэплъэгъу горэ рипэсы шIоигъоу хъугъэу къычIэкIыщтыгъэ: Хьатхыр джэгуакIом къеджи, а пшъашъэм къыдашъомэ зэрэшIоигъор риIуагъ.\nГулэз пшъэшъэ сатырэу зыхэтым къахэкIоти, пхъэцуакъэмэ къяхыгъ, сэхътан цокъэ цIыкIухэм арытэу Хьатхым къыдытехьагъ.\nХьатхыр бэрэ къэшъуагъэп, зихъярыгъо къыхэхьэгъэ унагъом ыгукIэ зэрэфэчэфыр къыгъэлъагъоу тIэкIу къашъуи, пшъашъэр ичIыпIэ ыгъэкIотэжьыгъ. Гулэз, кIыбыкIэ зэкIакIозэ, ипхъэцуакъэхэр зыдэщытым зынэсым, къызэтеуцуи, ерагъэу хэпшIыкIынэу шъхьэкIэ тхьауегъэпсэу къыриIуагъ. Хьатхыми ащ дэжьым пстэуми зэхахэу къыIуагъ:\n— Щытхъумэ анахь дахэр пфэшъуаш, сидах!\nГулэзи, укIытэр къытекIоу, Iушыгъэ тхьагъэпцIышъоу тIэкIу щхыпцIэу къеплъи, джэуап къыритыжьыгъ:\n— Зыфэмышъуашэми Хьатх Мыхьамэты ищытхъу фэшъуашэу ышIыныба!..\nМыхьамэтэу IукIыжьынэу ежьагъэр, ыгъэшIагъоу, къызэтеуцожьыгъ, тIэкIурэ лъэшэу пшъашъэм къеплъыгъ, нэужым, ари IугушIукIи, къыпигъодзыжьыгъ:\n— Ащыгъум, сищытхъукIэ сызэрэхэмыукъуагъэр сигуапэ, насыпышIо охъу!\nАдыгэмэ гущыIэ щэрыом осэшхо фашIыщтыгъэ. ГущыIэми — «псалъ» — «псэм игухэлъ зэрылъыр» — къикIэу цIэу кIыфаусыгъэри арын фае. Гулэз иджэуап пстэуми агу рихьыгъ. УкIытэрэ шъхьэкIэфэ дахэрэ хэлъэу, ежь зыкъыхимыIэтыкIыхэу, Хьатх МыхьамэткIэ пстэуми агу лъытэшхоу илъыр игущыIэ макIэкIэ дэгъу дэдэу къыгъээлъэгъуагъэу хъугъэ. Бэрэ пэмытэу Гулэз Хьатх Мыхьамэты ритыгъэ джэуап Iушым икъэбар чылэм хизы хъугъэ. Ежьыри джэгум яIопIэ-плъапIэу, анахь пшъэшъэ пэрытэу къащыхэщыгъэу хъугъэ.\nХьатхыр бэрэ джэгум хэтыгъэп. ЛIыжъхэр игъусэу Анцокъо ядэжь къыгъэзэжьи, ащ лъыпытэу шэси ежьэжьыгъ. Шыу куп игъусэу чыжьэу агъэкIотэжьыгъ.\nМыдыкIэ пчыхьэм, джэгур заухым, лIыжъхэр апэ итэу, цIыфыбэ игъусэу, къамылапщэри ахэтэу Гулэз яунэ нэси агъэкIотэжьыгъ. Чылэм анахь пшъэшъэшIоу дэсыкIэ хахыгъэу хъугъэ…


Хахъо иIэу илъэсыр аухыгъ | Адыгэ Макъ\nХахъо иIэу илъэсыр аухыгъ\n2016-рэ илъэсым республикэ бюджетыр гъэцэкIагъэ зэрэхъугъэм фэгъэхьыгъэ едэIунхэр мы мафэхэм щыIагъ. Iофтхьабзэм тхьамэтагъор щызэрихьагъ АР-м и Премьер-министрэ ипшъэрылъхэр зыгъэцэкIэрэ Наталья Широковам.\nIофтхьабзэм къулыкъу ыкIи ведомствэ зэфэшъхьафхэм, муниципальнэ образованиехэм ялIыкIохэр, студентхэр, нэмыкIхэр хэлэжьагъэх.\n— Федеральнэ ыкIи республикэ хэбзэгъэуцугъэхэм адиштэу ыкIи республикэм игъэцэкIэкIо хэбзэ къулыкъухэм яIофшIэн шъыпкъагъэ хэлъэу зэрэзэхащэрэр къэгъэлъэгъогъэным фэшI икIыгъэ илъэсым республикэ бюджетыр гъэцэкIагъэ зэрэхъугъэм фэгъэхьыгъэ едэIунхэр зэхэтщагъэх. Зэфэхьысыжьхэм къызэрагъэлъагъорэмкIэ, 2016-рэ илъэсыр зэрифэшъуашэу кIуагъэ, хахъо иIэу ар къэтыухыгъ. Ыпэрэ илъэсхэм афэдэу социальнэ Iофхэм ягъэцэкIэн анахь чIыпIэ ин ыубытыгъ. 2015-рэ илъэсым елъытыгъэмэ, хахъохэр миллиардрэ миллион 477,4-кIэ гъэрекIо нахьыбагъ, — къыIуагъ Наталья Широковам.\nАдыгеим финансхэмкIэ иминистрэу Долэ Долэтбый нэужым икIыгъэ илъэсым изэфэхьысыжьхэр къышIыгъэх. Ащ къызэриIуагъэмкIэ, ыпэрэ илъэсхэм афэдэу 2016-рэ илъэсми бюджетым игъэцэкIэнкIэ анахьэу анаIэ зытетыгъэр УФ-м и Президент къыдигъэкIыгъэ жъоныгъокIэ унашъохэр, социальнэ программэхэр, пшъэрылъхэр гъэцэкIэгъэнхэр ары.\n2016-рэ илъэсым сомэ миллиард 18,1-рэ зэхэубытагъэу бюджетым къихьагъ. Хъарджхэр сомэ миллиард 17,6-рэ хъугъэ. 2015-рэ илъэсым елъытыгъэмэ, бюджетым къихьагъэр сомэ миллиард 1,1-кIэ нахьыб, сомэ миллион 482,2-кIэ хъарджхэр нахь макIэ хъугъэх, ащ къыхэкIыкIэ сомэ миллион 438-рэ хахъо иIэу илъэсыр аухыгъ.\nРеспубликэ бюджетым ифинансовэ илъэси гъэцэкIагъэ зэрэхъугъэм тегущыIагъэх. Зэфэхьысыжьхэм къызэрагъэлъагъорэмкIэ, федэр сомэ миллиард 15,1-рэ, хъарджыр сомэ миллиард 14,7-м нэсыгъ. 2015-рэ илъэсым егъэпшагъэмэ, сомэ миллион 776,8-кIэ федэр нахьыб ыкIи сомэ миллион 398-рэ хахъо иIэ хъугъэ.\nФинансхэмкIэ министрэм къызэриIуагъэмкIэ, IэкIыбым къыщыдагъэкIырэ продукциер тэтиехэмкIэ зэблэхъугъэ зэрэхъугъэм, республикэм къыщашIырэ санэхэм шъон пытэхэм яакцизхэм зэрахэхъуагъэм ар къыкIэкIуагъ.\nХэбзэIахьэу сомэ миллиарди 8,3-рэ, мыхэбзэIахьэу миллион 248-рэ республикэ бюджетым къихьагъ. Процент 33,8-рэ акцизхэм къакIэкIорэ федэу бюджетым къыхэхъухьагъ. Долэ Долэтбый къызэрэхигъэщыгъэмкIэ, республикэ бюджетым амалэу иIэхэм ялъытыгъэу хъарджхэри гъэпсыгъэх. Хабзэ зэрэхъугъэу, социальнэ Iофхэм ягъэцэкIэн анахь чIыпIэ ин рагъэубытыгъ: гъэсэныгъэм исистемэ — сомэ миллиарди 3-м ехъу, псауныгъэр къэухъумэгъэным — сомэ миллиарди 2,8-рэ, социальнэ политикэм — сомэ миллиарди 2,7-рэ, лъэпкъ экономикэм — сомэ миллиарди 2,7-рэ, нэмыкIхэри.\nБюджетым фэгъэхьыгъэ упчIэу къатыгъэхэм Долэ Долэтбый джэуапхэр къаритыжьыгъэх, ежь иеплъыкIэхэри къыриIотыкIыгъэх.


Адыгея Сегодня – Стадионыр къызэIуахыгъ\nСтадионыр къызэIуахыгъ\tПоделиться материалом\nДата публикации: 24.11.2016 16:54\nМыекъуапэ джыри зы стадион къыщызэIуахыгъ. Ар Мыекъопэ къэралыгъо гуманитар техническэ колледжым щагъэпсыгъ, Адыгэ къэралыгъо университетым иректорыгъэу ЯкIэкъо Александр ыцIэ ащ ыхьыщт.\nIофтхьабзэм хэлэжьагъэх АР-м и ЛIышъхьэу ТхьакIущынэ Аслъан, Урысые ФедерациемкIэ Монголием ипосолэу Банзрагчийн Дэлгэрмаа, ащ игъусагъэх ишъхьэгъусэу Гомбо Эрдэнэбляр, Монголием ипосольствэ иящэнэрэ секретарэу Сайнсанаа Цэрэнчимэд.\nУФ-м гъэсэныгъэмкIэ и Министерствэ дунэе зэпхыныгъэмкIэ и Департамент иIофышIэу Татьяна Соболевар, Урысыем истудентхэм яспортивнэ союз ипрезидентэу, физическэ культурэмкIэ Москва икъэралыгъо академие иректорэу Сергей Сейрановыр, нэмыкI хьэкIэ лъапIэхэри щыIагъэх.\nIофтхьабзэр къызэIуихыгъ АР-м и ЛIышъхьэу ТхьакIущынэ Аслъан, мы хъугъэ-шIагъэм мэхьанэ ин ритыгъ.\nМэфэкIымкIэ къафэгушIонэу къэкIуагъэхэм ахэтыгъэх Адыгэ къэралыгъо университетыр къэзыухыгъэу, УФ-м дзюдомкIэ олимпийскэ сборнэм итренер шъхьаIэ бэмышIэу фэхъугъэ, Урысыем ичемпион пчъагъэрэ хъугъэу, Олимпийскэ джэгунхэм япризерэу Тао Хьасанбыйрэ Мыекъопэ къэралыгъо гуманитар техническэ колледжым щеджагъэу, олимпийскэ чемпион хъугъэу Мудрэнэ Бислъанрэ.\n«АР-м изаслуженнэ тренер» зыфиIорэ щытхъуцIэр ТхьакIущынэ Аслъан Хьасанбый фигъэшъошагъ.\nАдыгэ къэралыгъо университетым 1961-рэ илъэсым къыщегъэжьагъэу 1986-рэ илъэсым нэс иректорыгъэу, Хэгъэгу зэошхом хэлэжьагъэу ЯкIэкъо Александр ыцIэкIэ стадионыр агъэпсыгъ.\nАщ пэщэныгъэ зыщызэрихьэгъэ лъэхъаныр ары республикэм икIалэхэм спортымкIэ гъэхъэгъэшIухэр ашIынхэу зырагъэжьагъэр.\nСтадионыр федеральнэ программэу «Развитие образования» зыфиIорэм къыдыхэлъытагъэу ашIыгъ. Квадрат метрэ мин 15 фэдиз ар мэхъу. КъэчъэпIэ гъогуих ащ хэт. Атлетикэ псынкIэмкIэ, гимнастикэмкIэ, волейболымкIэ, баскетболымкIэ, теннисымкIэ, футболымкIэ узщыджэгущтхэр мыщ хэтых. Спорт зэнэкъокъу инхэр щызэхащэхэзэ ашIынэу агъэнафэ. Нэбгырэ 500 зытефэн трибунэ хэт, аужырэ шапхъэхэм адиштэу зэтегъэпсыхьагъ.


Республика Адыгея - СурэтышIым IофшIэгъэшхо иI\nСурэтышIым IофшIэгъэшхо иI\nАдыгеим и ЛIышъхьэу КъумпIыл Мурат Адыгеим изаслуженнэ сурэтышIэу, Урысыем инароднэ сурэтышIэу Къат Теуцожь имастерской щыIагъ.\nСурэтышIым творческэ гухэлъэу иIэхэм афэгъэхьыгъэу къыIотагъ, живописымкIэ ыкIи графикэмкIэ IофшIэгъэ ухыгъэу иIэхэр къыгъэлъэгъуагъэх, гъучIым хэуIукIыгъэным ылъэныкъокIэ IофшIагъэу иIэхэм хьакIэхэр нэIуасэ афишIыгъэх.\nКъат Теуцожь къуаджэу Гъобэкъуае къыщыхъугъ. 1969-рэ илъэсым Краснодар дэт педагогическэ институтым ихудожественнэ-графическэ факультет къыухыгъ, 1974-рэ илъэсым — художествэхэмкIэ Тбилиси дэт Къэралыгъо академием играфическэ отделение.\nЛIэшIэгъу ныкъом ехъугъ Т. Къатыр творчествэм зыпылъыр, а уахътэм къыкIоцI стиль ыкIи жанрэ зэфэшъхьафхэмкIэ IофшIэгъэ шъэ пчъагъэ къыIэкIэкIыгъ, ахэм ахэхьэх адыгэ тхакIохэм ятхылъхэр, джащ фэдэу адыгэхэмрэ грузинхэмрэ яфольклор произведениехэм къадигъэхьэгъэ сурэтхэр.\n«РеспубликэмкIэ апэрэу оры Урысыем инароднэ сурэтышI хъугъэр. Ащ дэгъоу къегъэлъагъо уиIэпэIэсэныгъэ зынэсыгъэмрэ уиIоф гуетыныгъэу фыуиIэмрэ. УиIофшIагъэхэм тиреспубликэ ищытхъу чыжьэу агъэIу, тихэгъэгу имызакъоу, IэкIыб къэралхэми ащ нэIуасэ щафэхъух. Адыгэхэм якультурэ, ятарихъ ыкIи ящыIакIэ нахьышIоу ашIэнхэмкIэ ахэм амалышIу яогъэгъоты. Адыгеим ипащэхэм культурэм икъэухъумэнрэ ихэхъоныгъэрэ ренэу анаIэ тырагъэты, ори IэпыIэгъу тыкъыпфэхъунэу утэгъэгугъэ», — къыхигъэщыгъ КъумпIыл Мурат.\nАдыгеим и ЛIышъхьэ культурэмкIэ Министерствэм пшъэрылъ фишIыгъ творческэ мастерскоим игъэцэкIэжьынкIэ Къат Теуцожь IэпыIэгъу фэхъунэу. ПшъэдэкIыжьэу ыхьырэмкIэ гъунэпкъэ гъэнэфагъэ зиIэ обществэу «Газпром межрегионгаз Майкоп» зыфиIорэм игенеральнэ директорэу Аращыкъо Руслъан мы зэIукIэгъум хэлэжьагъ ыкIи сурэтышIым IэпыIэгъу етыгъэнымкIэ ежьыри ишIуагъэ къыгъэкIоным зэрэфэхьазырыр къыIуагъ.


диукъэбзыгъ - это... Что такое диукъэбзыгъ?\nлъыI., дэшI. чистил, -а, -о; очистил, -а, -о вместе с ним\n1. ЫкIышъо, ышъуампIэ дытрихыгъ\nКартофыр янэ диукъэбзыгъ\nСмотреть что такое "диукъэбзыгъ" в других словарях:\nдигъэпкIагъ — I (дегъапкIэ) езгъ. заставил, а, о прыгнуть (в) ЫгъапкIи дигъэхьагъ Шыр кэнаум дигъэпкIагъ Пыир окопым дигъэпкIагъ II (дегъапкIэ) езгъ., дэшI. клеил, заклеивал, а, о вместе с ним, с ней ЫгъэпкIэнымкIэ дэIэпыIагъ Секретарым конвертхэр… … Адыгабзэм изэхэф гущыIалъ


Ятэ етхьагъэпцIэкIыщтыгъ | Адыгэ Макъ\nЛIыбланэкъо Мэсхьудэ зыфэягъэр къыдэхъугъэти, лIакъор лъигъэкIотэным, ыцIэ раригъэIожьыным пае апэрэ сабыеу къыфэхъугъэр шъао хъуным кIэхъопсыщтыгъэти, гушIуагъэ.\nЗыфэягъэр ыкъо еджэгъэшхо, лIыбланэ, цIэрыIо хъунэу ары. Ащ фэшI цIэу фиусыщтымкIэ адыгэхэу зыцIэ лъагэу аIэтыгъэхэм захэлъыхъухьэм, Хьатх КъокIасэ къахихыгъ. Ащ фэдэу цIэрыIо хъуным щыгугъэу КъокIас фиусыгъ.\nМэсхьудэ ыкъо цIыкIу шIу дэдэ ылъэгъугъ. Ыгъэчъыенэу янэ кушъэм зыхигъэгъуалъхьэрэм ежь, Мэсхьудэ, кушъэр ыгъэхъыещтыгъ Хьатх КъокIасэ иорэд къыфиIозэ:\nХьатхымэ я КъокIасэу\nА КъокIэсэжъыер мэшакIуа.\nА ишэкIо пщыпIэ шъыхьэлым\nКIахэмэ япщыхафэм зэхеха.\nА зэрэзэхехэу шыу купыр\nМэсхьудэ Хьатх КъокIасэ щытхъугъэу филъэгъущтыгъ КIахэмэ япщыхафэ зызэрэфимыгъэцIыкIугъэр. Ащ фэдэ пщышхом, пщыхафэу аIорэм ишъуз фэмышъыпкъэу епIоныр лIыгъэ дэдэба!\nМэсхьудэ ыIоу зэхэпхыщтыгъ:\n— Сэ си КъокIаси Хьатх КъокIасэ фэдэу лIыбланэу, цIэрыIоу хъунышъ, «Уай-уай Шыбланэкъомэ я КъокIас» аригъэIощт. Ay…\nМэсхьудэ ыкъо рилъэгъулIэхэрэр ыгу рихьыщтыгъэхэп. Къэрэбгъагъ. Илэгъу, иныбджэгъу кIалэм, Тембот, зебэнырэм къыриутыщтыгъ. Тембот дэгъу дэдэу еджэщтыгъ. Ежь ыкъо анахь дэеу еджэхэрэм ащыщыгъ. Ар фиIэтызэ, Мэсхьудэ ыкъо дао фишIыщтыгъ:\n— ЛIы ухъунэп, уиныбджэгъу Тембот къызтеогъакIо. ЗыцIэ пхьырэ Хьатх КъокIасэ оушъхьакIу.\nАр ятэ къыриIозэ ригъэзэщыгъэти, ыIомэ, ышIэмэ хъущтым КъокIасэ егупшысэщтыгъ. Ятэ етхьагъэпцIэкIынэу ыгу къэкIыгъ. ЕджапIэм къикIыжьыгъэу унэм зехьажьым, къыхьыгъэ оценкэхэр зэригъэшIэнхэу идневник къыритынэу Мэсхьудэ ыкъо риIуагъ. Къыритыгъэ дневникэу тыр зыдэплъагъэм дилъэгъуагъэхэр ыгу рихьыгъэп. Ыпэрэ мафэхэм афэдэу джыри ыкъо оценкэу къыхьыгъэр зэкIэ дэигъэ.\nТыр ыкъо пхъашэу филъыгъ. Къом ятэ риIуагъ:\n— Тят, непэ щегъэжьагъэу гущыIэ къыосэты дэгъоу седжэнэу.\n— Теплъын, — ыIуагъ тым ицыхьэ зэрэтемылъыпэр къыхэщэу.\nИгущыIэ къызэригъэшъыпкъэжьыщтыр ятэ ышIошъ ыгъэхъумэ шIоигъоу КъокIасэ тхылъмэ яджэу чэщныкъо охъуфэ столым кIэрысыгъ. ЕджапIэм зэкIом, дневник кIэу къызфызэIуихыжьыгъ. КIэлэегъаджэр къызеупчIым, оценкэу къыхьыгъэхэр къыфыдитхэнхэм пае дневникыжъыр ритыгъ. Нафэба, оценкэ дэй нэмыкI къыфыдитхагъэп. Ежь дневникэу къызфызэIуихыжьыгъэм оценкэ дэгъухэр дитхэхи, кIэлэегъаджэр зэрэкIэтхэжьырэм фэдэу кIэтхэжьыгъ.\nЕджэныр къыухи КъокIасэ унэм къызэкIожьым, гущыIэу къыритыгъэр ыгу къэкIыжьыгъэу тым къыриIуагъ:\n— Моу уидневник къысэти сыдэгъаплъ, уигущыIэ бгъэцэкIэжьыгъэмэ къэсшIэн.\nКъокIасэ дневникыкIэр ипортфель къыдихи, ятэ ритыгъ. Тыр зыдэплъэгъэ дневникым оценкэ дэгъу нэмыкI дэтыгъэп. Ау зыфэшIыр къыгурымыIоу тыр ыкъо еупчIыгъ:\n— Мы сыздэбгъэплъагъэр дневникыкI, тыдэ щыIа ыпэкIэ уиIэгъэ дневникэу оценкэу къэпхьыхэрэр кIэлэегъаджэм къызыдитхэщтыгъэр?\n— Ар кIэлэегъаджэм сIихыгъ, — пцIыр фыригъэпщагъ ятэ. – КъызысэупчIым, дэгъоу къэсIотагъэти, оценкэ дэгъухэр сфигъэуцунхэ фаеу зэхъум, оценкэ дэйхэр зыдэтхэ дневникым дитхэнхэр къыригъэкIугъэп, дневник кlэy къысфызэIуихыгъ, оценкэ дэгъу щэхъу къэсымыхьыжьынэу къысфигъэпытагъ.\nТым ышIошъ хъугъэ ыкъо къыриIуагъэр. Гуапи щыхъугъ. Ыкъо къыфыхигъэпсыгъ:\n— Дэгъоу едж, едж, си КъокIас. Дэгъоу узеджэрэм еджэгъэшхо, цIыф цIэрыIо ухъущт.\nКъокIасэ дневникитIур ипортфель дэлъэу къырихьакIыщтыгъ, еджапIэм зыкIоу кIэлэегъаджэр къызеупчIырэм, оценкэу къыхьыгъэр къыдитхэным пае дневникыжъыр ритыщтыгъ.\nКъокIасэ еджапIэм къикIыжьэу унэм къихьажьырэм къэс идневник къыригъаштэти, тыр дэплъыхьэщтыгъ. «5»-р къебэкlэy, оценкэ дэгъу нэмыкI дилъагъорэпти, тым игушIогъошхуагъ.\nАпэрэ илъэсныкъо еджэныр аухыгъэти, кIэухэу фэхъугъэхэр зыщызэфахьысыжьыщт зэIукIэ ны-тыхэм зэряIэщтыр ыкъо къызыреIом, гуапэр иеу Мэсхьудэ кIуагъэ. Илъэсныкъом классым исхэр зэреджагъэхэр кIэлэегъаджэм къызэфихьысыжьымэ, дэгъоу еджэхэу классым исхэм ацIэ къызыриIорэм, зэкIэмэ апэу ежь ыкъо ыцIэ къыриIоным щыгугъэу, ар ежь фэдэ ны-тыхэу зэIукIэм хэсхэм зэрэзэхахыщтым рыгушхоу. Ау…\n— Классым анахь дэгъоу еджэу исхэм ацIэ къызеIом, сэ скъо сыда ыцIэ къызкIемыIуагъэр? – зыфэмыщыIэу къызщылъэтыгъ Мэсхьудэ.\n— КъызкIесымыIуагъэр умышIэ фэдэу сыда зыкъызкIэпшIырэр? — зэхихыгъэр ыгъэшIэгъуагъ кIэлэегъаджэм. — Сыда, пкъо идневник удаплъэрэба? Плъэгъурэба оценкэ дэй нэмыкI зэрэдэмытыр? Дэеу еджэхэрэм ащыщыти ары ыцIэ къызкIесымыIуагъэр.\n— Хьау, — ыштагъэп Мэсхьудэ. — Скъо идневник мафэ къэс сыдэплъэ, ау ыпэкIэ зэгорэм дэеу зэреджэщтыгъэм джы фэдэжьэп, оценкэ дэгъу нэмыкI джы дэслъэгъожьырэп.\nЫIон ымышIэу кIэлэегъаджэр шIуигъэнагъ. Ежьыр ыкъо идневник оценкэу къыхьыхэрэр фыдэзытхэхэрэр. Тыдэ къикIыгъэха оценкэ дэгъухэр?\nКIэлэегъаджэр ащ зегупшысэм, Мэсхьудэ къыриIуагъ:\n— Ащыгъум неущ пкъо идневник къысфахьи сыдэгъаплъ.\n— Боу сигуапэу къыпфэсхьын, — ыIуагъ Мэсхьудэ.\nЯтIонэрэ мафэм Мэсхьудэ ыкъо идневник кIэлэегъаджэм фихьыгъ. Ары, кIэлэегъаджэр зыдэплъэгъэ дневникым оценкэ дэгъу нэмыкI дэтыгъэп. Хъугъэн ылъэкIыщтыгъэр къыгурыIуагъэ фэдэу кIэлэегъаджэм къыщыхъугъ. КъыриIуагъ:\n— Мы сыздэбгъэплъагъэр дневникыкI. Тыдэ щыIа пкъо идневникэу ыпэкIэ оценкэу къыхьыхэрэр къызыдастхэщтыгъэхэр?\n— Ар о Iыпхыгъэу ары скъо ыIуагъэр…\n— Сыд пае? — къэгуIагъ кIэлэегъаджэр.\n— УкъызеупчIым урокхэм дэгъоу зафигъэхьазырыгъэти, дэйхэр зыдэт дневникым дэптхэнхэр къемыгъэкIугъэу, дневник кIэу къыфызэIупхыгъэу ары скъо ыIуагъэр.\n— Хьау, хьау, ащ фэдэ сэ сIуагъэп ыкIи сшIагъэп, — къыпиупкIыгъ кIэлэегъаджэм. — Арышъ, джы узыкIожьырэм пкъо идневникэу ыпэкIэ оценкэхэр зыдастхэщтыгъэхэр зыдэщыIэмкIэ еупчI.\n«Скъо къысэтхьагъэпцIэкIынэуи?!» — ышIошъ ыгъэхъунэу тыр фэягъэп. КъызэкIожьым ыкъо риIуагъ:\n— Дневникыжъэу уиIагъэр, оценкэ дэйхэр зыдэтхэгъагъэхэр тыдэ щыIа?\n— КъыосIуагъэба, тят, тикIэлэегъаджэ зэрэсIихыгъэр, дневник кIэу къызэрэсфызэIуихыгъэр, — ыпэкIэ ятэ риIогъагъэр джыри КъокIасэ къыкIиIотыкIыжьыгъ.\n— Ар шъыпкъэп. КIэлэегъаджэм зэрэпIимыхыгъэр къысиIуагъ. Арышъ, къаштэ, тыр ыкъо техъупкIагъ.\nAy КъокIасэ ежь ыIуагъэм текIыщтыгъэп.\nЫкъо ипортфель Мэсхьудэ зыдэплъыхьэм, дневникыжъыр дэлъэу къычIэкIыгъ.\n— Уятэ уетхьагъэпцIэкIыжьэу, хьэм къылъфыгъэ шъхьэубат, — Мэсхьудэ ыIуи, къызэрихьакIи лъэшэу ыкъо шъхьэбгъуфаоу еуагъ. — Сызэрэпщыгугъыгъэр къэбгъэшъыпкъэжьыгъэп. ЗыцIэ къыпфэсыусыгъэ лIы цIэрыIом ынапэ тепхыгъ.\nКъокIасэ къэгъыгъ, ау ятэ къыриIожьын къыфэгъотыгъэп.


ЦIыфхэм IофшIапIэхэр арагъэгъотыным пае… — Адыгэ макъ\nЦIыфхэм IофшIапIэхэр арагъэгъотыным пае…\nРедактор 31.10.2017 КЪЭБАРЫКlЭХЭР\nШъолъыр конференциеу «Создание высокопроизводительных рабочих мест — стратегия роста для России» зыфиIорэр Мыекъопэ къэралыгъо технологическэ университетым щыкIуагъ. Ащ фэдэ конференциехэр шъолъыр 70-мэ ащырекIокIыщтых. Iофыгъом кIэщакIо фэхъугъэр предпринимательхэм яфитыныгъэхэр къэухъумэгъэнхэмкIэ УФ-м и Президент дэжь щылажьэрэ Уполномоченнэмрэ Урысые народнэ фронтымрэ.\nАдыгеим конференциер щызэхэзыщагъэхэр Адыгэ Республикэм ивице-премьерэу Сапый Вячеслав, предпринимательхэм яфитыныгъэхэр къэухъумэгъэнхэмкIэ Уполномоченнэу Зэфэс Вячеслав, Урысые народнэ фронтым икъутамэу Адыгеим щыIэр арых. Конференцием хэлэжьагъэх АР-м мэкъу-мэщымкIэ иминистрэу Юрий Петровыр, депутатхэр, компание инхэм яIэшъхьэтетхэр, сатыушIхэр, апшъэрэ еджапIэхэм яIофышIэхэр, шIэныгъэлэжьхэр, студентхэр.\nСапый Вячеслав пэублэ гущыIэу къышIыгъэм къыщыхигъэщыгъ Адыгеим иэкономикэ хэхъоныгъэхэр ышIынхэмкIэ хэкIыпIэу ыкIи шIыкIэхэу алъэгъухэрэмкIэ конференцием къырагъэблэгъагъэхэр къызэхэхьагъэхэм къадэгуащэхэмэ зэрэшIоигъор. Ежьым Адыгеим индустриальнэ паркитIу зэрэщагъэпсырэр, зекIоным зиушъомбгъуным зэрэдэлажьэхэрэр, инвестициехэр республикэм къещэлIэгъэнхэм яшъыпкъэу ыуж зэритхэр, федеральнэ программэхэм зэрахэлажьэхэрэр къыIотагъэх.\n— БэшIагъэп промышленностымкIэ Координационнэ совет зызэхэтщагъэр. Бизнес цIыкIум ыкIи гурытым тадеIэнэу амалхэр нахь тиIэ хъугъэх. Мэкъумэщ хъызмэтым хэхъоныгъэшIухэр къыгъэлъэгъуагъэх. ИнвестициехэмкIэ IэпыIэгъу къытфэхъухэрэм хьакъулахьэу атыхэрэм къащыдгъэкIэнэу, предпринимательхэм ятхылъхэм ягъэпсын нахь псынкIэ тшIынэу, «Зы шъхьаныгъупчъэм» иIэпыIэгъу нахь зыкъедгъэIэтынэу тыхьазыр, — къыIуагъ В. Сапыим.\nАщ ыуж Адыгэ Республикэм и Къэралыгъо Совет — Хасэм и Тхьаматэ игуадзэу Шъэо Аскэр цIыфхэм IофшIапIэ языгъэгъотыхэрэм продукциеу къыдагъэкIырэм хэпшIыкIэу хэзыгъахъохэрэм зэрадеIэщтхэр, ахэр къызхэлэжьэхэрэ законопроектхэр Къэралыгъо Думэм щыпхырыгъэкIыгъэнхэмкIэ яшIуагъэ къызэрагъэкIощтыр къыIуагъ.\nАдыгеим ипредпринимательхэм яфитыныгъэхэр къэухъумэгъэнхэмкIэ Уполномоченнэу В. Зэфэсым игущыIэ къыщыхигъэщыгъэх шъолъыр пстэумэ къыдагъэкIырэ продукцием зэрэхагъэхъонэу цIыфхэм IофшIапIэхэр ягъэгъотыгъэнхэу ыкIи яIофшIакIэ рагъэхъунэу Владимир Путиным ижъоныгъокIэ унашъохэм зэращыхигъэунэфыкIыгъагъэр. 2020-рэ илъэсым нэс IофшIэпIэ чIыпIэ миллион 25-рэ къызэIуахынэу ыкIи продукциеу къыдагъэкIырэм фэдизрэ ныкъорэ хагъэхъонэу ащ пшъэрылъ къыгъэуцугъ.\nАщ фэдэ IофшIакIэм унэсын хъумэ, уахътэм диштэрэ шIыкIакIэхэр къызIэкIэбгъэхьанхэ фае. Ахэр ары хахъо озгъэшIыщтыр, цIыфхэм ялэжьапкIэ къэзыIэтыщтыр, ящыIакIэ нахьышIу зышIыщтыр. Предприятиехэм ащ фэдэу Iоф ашIэ зыхъукIэ, хьакъулахьэу хабзэм ратырэми хэхъощт.\nАужырэ илъэсхэм цIыфхэм IофшIэпIэ чIыпIэхэр ашIокIодыгъэх, IофшIапIэхэр бэу зэфашIыжьыгъэх, ащ къыхэкIэу хабзэми, лэжьакIохэми ахъщэу къаIэкIахьэрэм хэпшIыкIэу къыщыкIагъ. Адыгеири а гъогум къырыкIуагъ. Джы икIыгъэ илъэсым къыщегъэжьагъэу предприятие ыкIи хъызмэтшIэпIэ зэфэшъхьафмэ ятехнологическэ оборудование агъэкIэжьэу, гъэхъагъэхэр зэрашIыщтым зытырагъэпсыхьэу, IофышIэхэм продукциер нахьыбэу къызэрахьыщтым кIагъэгушIухэу хъугъэ. Хэхъоныгъэхэр экономикэм егъэшIыгъэнхэмкIэ Институтэу Столыпиным ыцIэ зыхьырэм Адыгеим тапэкIэ зыкъиIэтынымкIэ зишIуагъэ къэкIощт Iофтхьабзэхэр къыгъэнэфагъэх. Ащ иэкспертхэм къызэраIорэмкIэ, 2020-рэ илъэсым нэс республикэм IофшIэпIэ чIыпIэу иIэр непэ мини 8-м нэсымэ, ар мин 11,7-рэ хъун ылъэкIыщт.\nАдыгеим лъэкIэу ыкIи амалэу иIэхэр къыдэплъытэхэмэ, ащ фэдэ IофшIэпIэ чIыпIэхэр къызэIуихышъущтых, ыпэ езыгъэхъун зылъэкIыщт коммерческэ компаниехэм ахигъэхъошъущт, ахэм Iоф ащызышIэщт лэжьакIохэр ыгъэхьазырынхэ ылъэкIыщт.\nКонференцием зыщытегущыIэгъэхэ Iофтхьабзэр уахътэм диштэу ыкIи цIыфхэм ящыкIэгъэ шъыпкъэу щыт. Хабзэм иIофышIэхэри, бизнесым хэтхэри, общественностым илIыкIохэри зэгурыIуагъэх, шIэгъэн фаехэм зэдяусагъэх.\nУрысые общественнэ организацием икъутамэу Адыгеим щыIэм иIофышIэ купэу «Шъыпкъагъэрэ шIуагъэрэ зыхэлъ экономикэр» зыфиIорэм ипащэу Александр Денисовым къызэриIуагъэмкIэ, дэгъоу Iоф зыщашIэрэр ыкIи дэгъоу къызщагъахъэрэр тэ къытпэчыжьэу щыIэу къытшIошIы. Тыдэ ущыIэми, Iофым уегугъумэ, ахъщэ дэгъу къэпхьыщт. Шъхьаем, тэ тиIофшIапIэхэр зызэфашIыжьыгъэхэри, тиIофшIакIэ къызеIыхыгъэри бэшIагъэ. Апэрэ Iофыгъор цIыфхэм IофшIапIэхэр къафэбгъотынхэр ары. Ахэр Iофым тегъэпсыхьагъэхэу щымытхэмэ, сыдэущтэу IофшIапIэхэр лэжьэщтха?\nIахьзэхэлъ обществэу «Заремым» ипащэу Пщыжъ Щамсудинэ изавод уахътэм дэлъэбакъоу апэ езыгъэжьагъэхэм ащыщ, ащ ишIуагъэкIэ чыжьэуи лъыкIотагъ.\n— Лъэхъаным диштэрэ оборудованиер умыгъэфедэмэ, лъыкIотэгъуай, — къыIуагъ Щ. Пщыжъым. — Тизавод ащ фэдэу уахътэм диштэхэрэр зычIэдгъэуцохэрэр илъэс 20 фэдиз хъугъэ. Редуктор зэфэшъхьафхэу къыдэдгъэкIыхэрэр промышленностым ищыкIэгъэ шъыпкъэх. Ар къыдгурыIозэ, проект 50 фэдиз гъашIэм пхырытщыгъ. Непэ къытэнэкъокъун щыIэп тIомэ, тыхэукъонэп сшIошIы. IэкIыб къэралыгъохэм Iоф адэтэшIэ, типродукцие агу рехьы, къыкIэупчIэх, тэри ащ гъэхъэгъакIэхэм тафеузэнкIы.\nЩамсудинэ IофшIэныр зэрэзэхапщэрэми мэхьанэшхо зэриIэр къыIуагъ. Iофым уегугъущт, къыкIэуухъумэщт, улъыплъэщт — джащыгъум хэхъоныгъи пшIыщт. Кадрэхэми бэ ялъытыгъэр. Iофым хэшIыкI фызимыIэр IофышIэп. Ар анахь техникэ дэгъу кIэрыбгъэуцуагъэкIи, пкIэ иIэп. ЛэжьакIом мафэ къэс ишIэныгъэ хигъахъо хъумэ ары специалист шъыпкъэ зыхъурэр.\nМыекъуапэ Iоф щызышIэрэ хъызмэтшIапIэу «Картонтарэр» Адыгеим ыкIи Урысыем ямызакъоу, Европэм, Америкэм, Азием ащызэлъашIагъэу лъэхъаным диштэрэ предприятиеу щыт. Чыжьэу умыкIоу Iофэу бгъэцакIэрэм гъэхъагъэхэр зэрэщыпшIыщт шIыкIэр мыщ щыплъэгъуни, щызэбгъэшIэни плъэкIыщтых.\n«Картонтарэр» республикэм ибюджет нахь ахъщабэ къыхэзылъхьэрэ предприятиехэм апэ итэу алъытэ. Ащ ипащэу Сергей Погодиным къызэриIуагъэмкIэ, икIыгъэ илъэсым къыдагъэкIыгъэр проценти 115-кIэ гъэцэкIагъэ хъугъэ. Предприятием федэу къыхьыжьырэм илъэс къэс хэхъо, 2012-рэ илъэсым ар сомэ миллион 208-рэ хъущтыгъэмэ, 2015-м 478-м ехъугъ. ТапэкIэ предприятиер агъэкIэжьынэу тыраубытагъ, ащ сомэ миллиарди 10 халъхьащт.\nС. Погодиным къызэрэхигъэщыгъэмкIэ, техническэ лъапсэу яIэр зызэблахъукIэ, къыдагъэкIырэ продукциер фэдищыкIэ нахьыбэ хъущт, федэу къахьыжьырэр сомэ миллиард 12-м нэсыщт. Ар МКъТУ-м ипащэхэм къяджагъ ящыкIэгъэ специалистхэр еджапIэм къыщагъэхьазырхэзэ ашIынэу, ежьхэри ахэм IэпыIэгъу къафэхъунхэу къыгъэгугъагъэх.\nТишъолъыр IофшIэпIэ чIыпIэхэу продукцие къызщыдэбгъэкIын плъэкIыщтхэр нахьыбэу къызэрэщызэIупхыщтхэм яшIошIхэр къыраIолIагъэх пшъэдэкIыжь гъэнэфагъэ зыхьырэ обществэу «Волма-Майкоп» зыфиIорэм игенеральнэ пащэу Владимир Овчинцевым, МКъТУ-м экономикэмрэ сервисымрэкIэ ифакультет идеканэу Ешыгоо Светланэ, Адыгэ къэралыгъо университетым экономикэмкIэ ифакультет идеканэу Тамэ Аслъан, Мыекъопэ пивэшI заводым игенеральнэ пащэу Пэнэшъу Къэплъан.\nIофшIапIэхэр Адыгеим нахьыбэу къызэрэщызэIупхын плъэкIыщтхэм афэгъэхьыгъэу конференцием кIэух зэфэхьысыжьхэр щашIыгъэх.\nПредыдущая Тарихъ гъогур\nСледущая Тхьамафэм ихъугъэ-шIагъэхэр


Адыгэ Хэку Таймс: Тыркуем щылажьэрэ Черкес Федерацием хасэ 14 хэт хъугъэ\nТыркуем щылажьэрэ Черкес Федерацием хасэ 14 хэт хъугъэ\nХьаджбайрам Мумен, Баш Нусрэт\nГъэтхапэм и 26-м, 2022-рэ илъэсым, Тыркуем щылажьэр "Адыгэ Зэготыныгъэм" (Черкес Федерацием) итхьэматэу Баш Нусрэтрэ, Зэготыныгъэм исекретарэу Цэй Илмазрэ, Истамбыл щылажьэрэ "Адыгэ-Кавказ хасэм" иIофчIэс кIуагъэх. Ащ хасэм итхьэматэу Хьаджбайрам Мумен ыкIи хасэм игъэцэкIакIо-куп хэтхэм аIукIагъэх.\n"Адыгэ-Кавказ хасэм" итхьэматэ мы хасэр зыфызэхащагъэм къытегущыIагъ ыкIи хасэм пшъэрылъэу зыфигъэуцужьыгъэхэр къыIуагъ.\nБаш Нусрэт "Адыгэ-Кавказ хасэр" Черкес Федерацием къызэрэхэхьагъэр зэригуапэр къыIуагъ ыкIи Федерацием илэжьэн нахь дэгъоу зэрэхъущтыр къыхигъэщыгъ.\n"Адыгэ-Кавказ хасэр" зызэхищагъэхэр Сирие заом къыхэкIыжьыхи Тыркуем къихьэжьыгъэ Адыгэхэр арых. Ахэм яIофхэр ыкIи ящыIэкIэ псэукIэ нахьышIу зэрэхъущтым зэрэдэлэжьэщт шIыкIэхэм мы зэIукIэм щытегущыIагъэх.\n"Адыгэ Зэготыныгъэр" (Черкес Федерациер) илъэси 10 ипэкIэ зэхащагъ. А уахътэм къыкIоцI хасэ 14 хэтэу хъугъэ. Зэготыныгъэр чанэу Адыгэ Iофхэм адэлажьэ ыкIи Адыгэ хэкумрэ хэхэсымрэ язэпхыныгъэхэр гъэпытэгъэным адэлажьэ. Зэготыныгъэм исайт мары: cerkesfed.org.


Адыгеир лъэгэпIэ инхэм анэсыным ыкIуачIэ хилъхьагъ — Адыгэ макъ\nАдыгеир лъэгэпIэ инхэм анэсыным ыкIуачIэ хилъхьагъ\nРедактор 12.07.2017 КЪЭБАРЫКlЭХЭР\nНепэ, бэдзэогъум и 12-м, илъэси 10-м къыкIоцI Адыгэ Республикэм пэщэныгъэ дызезыхьэгъэ, джырэ уахътэм АР-м и Къэралыгъо советникэу Iоф зышIэрэ ТхьакIущынэ Аслъан ыныбжь илъэс 70-рэ зэрэхъугъэр хегъэунэфыкIы.\nТхьакIущынэ Аслъан Кытэ ыкъор Адыгэ автоном хэкумкIэ Красногвардейскэ районым ит къуаджэу Улапэ 1947-рэ илъэсым бэдзэогъум и 12-м къыщыхъугъ. Адыгэ къэралыгъо кIэлэегъэджэ институтым филологиемкIэ ифакультет 1970-рэ илъэсым, а институт шъыпкъэм физическэ пIуныгъэмкIэ ифакультет 1977-рэ илъэсым къыухыгъэх. 1971-рэ илъэсым къыщегъэжьагъэу 1983-рэ илъэсым нэс физическэ культурэмрэ спортымрэкIэ пэщэ IэнэтIэ зэфэшъхьафхэр Адыгэ Республикэм щызэрихьагъэх. 1983-рэ илъэсым къыщегъэжьагъэу Адыгэ автоном хэкум иучреждениехэу профессиональнэ-техническэ, гурыт специальнэ гъэсэныгъэ языгъэгъотыхэрэм яобъединение игенеральнэ директорыгъ. 1993-рэ илъэсым Мыекъопэ къэралыгъо технологическэ институтыр (МКъТИ) зэхищагъ ыкIи пэщэныгъэ дызэрихьагъ. 2004-рэ илъэсым А. К. ТхьакIущынэр япащэу институтыр университет ашIыжьыгъ ыкIи Мыекъопэ къэралыгъо технологическэ университеткIэ (МКъТУ) ащ еджэхэ хъугъэ. МКъТУ-м икъутамэхэр Тэхъутэмыкъое районым, поселкэу Яблоновскэм, МКъТУ-м ипредставительствэ Адыгэкъалэ къащызэIуихыгъэх.\n1995-рэ илъэсым А. К. ТхьакIущынэм Московскэ къэралыгъо университетэу М. В. Ломоносовым ыцIэкIэ щытым диссертациер къыщигъэшъыпкъэжьи, социологие шIэныгъэхэмкIэ доктор хъугъэ. Монографие, научнэ IофшIэгъэ заулэ къыдигъэкIыгъ.\nНароднэ депутатхэм я Мыекъопэ къэлэ Совет, народнэ депутатхэм я Адыгэ хэку Совет, а I-рэ зэIугъэкIэгъумкIэ Адыгэ Республикэм и Апшъэрэ Совет, зэIугъэкIэгъуищымкIэ Адыгэ Республикэм и Къэралыгъо Совет — Хасэм ядепутатэу мызэу, мытIоу хадзыгъ. А I-рэ зэIугъэкIэгъумкIэ Адыгэ Республикэм и Апшъэрэ Совет наукэмкIэ, народнэ гъэсэныгъэмкIэ, культурэмкIэ ыкIи ныбжьыкIэхэм яIофхэмкIэ и Комитет и Тхьамэтагъ, Адыгэ Республикэм и Къэралыгъо Совет — Хасэм ЛIыкIохэмкIэ и Совет гуманитар IофыгъохэмкIэ и Комитет и Тхьамэтагъ. 2006-рэ илъэсым тыгъэгъазэм и 13-м Урысые Федерацием и Президентэу В. В. Путиным къызэригъэлъэгъуагъэм тетэу Адыгэ Республикэм и Парламент А. К. ТхьакIущынэм Адыгэ Республикэм и Президент иполномочиехэр къыфигъэзагъэх. 2011-рэ илъэсым итыгъэгъазэ Адыгэ Республикэм и ЛIышъхьэу джыри зэ ар хадзыжьыгъ. 2012-рэ илъэсым итыгъэгъазэ А. К. ТхьакIущынэр гъэсэныгъэмкIэ Урысые академием идействительнэ член (иакадемик) хъугъэ. А. К. ТхьакIущынэр Урысые политикэ партиеу «Единэ Россием» и Апшъэрэ Совет хэт, партием и Адыгэ регион къутамэ ирегион политическэ совет и Президиум хэт. Урысые Федерацием и ПрезидентынымкIэ кандидатэу В. В. Путиным 2000-рэ илъэсым ицыхьэшIэгъу цIыфэу щытыгъ, джыдэдэм Адыгэ Республикэм и Къэралыгъо советникэу Iоф ешIэ. Ишъхьэгъусэу ТхьакIущынэ Людмилэ Рэмэзан ыпхъур апшъэрэ категорие зиIэ стоматолог, республикэ стоматологическэ поликлиникэм Iоф щешIэ. Ыкъоу ТхьакIущынэ Мурат Адыгэ Республикэм и ЛIышъхьэрэ Адыгэ Республикэм иминистрэхэм я Кабинетрэ я Администрацие ипащ, экономикэ шIэныгъэхэмкIэ кандидат, юридическэ шIэныгъэхэмкIэ доктор.\nАр зэлъашIэрэ, шъхьэкIэфэныгъэ зыфашIырэ политик, республикэр зыпкъ иуцоным, хэхъоныгъэхэр ышIынхэм ишъыпкъэу дэлэжьагъ. ЦIыфым имэфэкI мафэр ары нахьыбэрэмкIэ илъэсэу къызэринэкIыгъэхэр ыгукIэ зызэфихьысыжьхэрэр, къыдэхъугъэр, къыдэмыхъугъэу IэкIэкIыгъэр зыщызэфихьысыжьырэр. Ащ фэдэу ТхьакIущынэ Аслъан илъэсэу къыкIугъэхэм афызэплъэкIыжьмэ, зэрыгушхонэу къыдэхъугъэр зэрэмымакIэр нафэ. Илъэси 10-м къыкIоцI шъолъырым ури ЛIышъхьэу Iоф пшIэныр зэрэкъиныр нафэ. УФ-м и Президент цыхьэу къыпфишIыгъэр къызэрэбгъэшъыпкъэжьыщтым дакIоу, республикэм щыпсэурэ цIыфхэм ягумэкIыгъохэр зэхэпфынхэм, ягукъаохэр, ящыкIагъэхэр зэхэпшIэнхэм, амалэу щыIэмкIэ ахэм IэпыIэгъу уафэхъуным, экономикэм хэхъоныгъэхэр ышIынхэм кIуачIи, акъыли ищыкIагъ.\nТхьакIущынэ Аслъан апэ иIэнатIэ зыIухьагъэм къыщыублагъэу ежьыри, командэу зэхищагъэми, Адыгеим шIуагъэ къыфахьыным, цIыфхэм ящыIэкIэ-псэукIэ нахьышIу шIыгъэным, экономикэм хэхъоныгъэхэр ышIынхэм, республикэм ыцIэ дахэкIэ раIоным пылъыгъэх. Къэралыгъом и Президент, федеральнэ министерствэхэм, ведомствэхэм, нэмыкI структурэхэм япащэхэм агурыIозэ Iоф адишIагъ. Ащ ишIуагъэкIэ гухэлъэу, пшъэрылъэу зыфигъэуцужьыхэрэр зэшIуихынхэ фызэшIокIыгъ.\nТхьакIущынэ Аслъан республикэм ипащэ зыщыхъугъэ 2007-рэ илъэсыр экономикэмкIи, нэмыкI лъэныкъохэмкIи къинэу щытыгъ. ИIэнатIэ зыIухьэгъэ апэрэ мафэм къыщыублагъэу планэу зыфигъэуцужьыгъэхэр щыIэныгъэм щыпхырищынхэм ыуж ихьагъ. ЩыIэкIэ-псэукIэ амалхэр нахьышIу шIыгъэнхэм дакIоу, бюджетым, инвестициехэм ахэгъэхъогъэным ынаIэ тыригъэтыгъ. Илъэс зэкIэлъыкIохэм пшъэрылъхэр зэшIуихынхэ, республикэр зыпкъ ригъэуцон фызэшIокIыгъ.\nМы аужырэ илъэсхэм къакIоцI социальнэ мэхьанэ зиIэ псэолъэ пчъагъэ Адыгеим щашIыгъ. ТиныбжьыкIэхэр урамым къытещыгъэнхэм, ахэр аркъым, тутыным, наркотикхэм апыщагъэ мыхъунхэм фэшI спорт объектхэм ягъэпсын мэхьанэшхо зэриIэр А.ТхьакIущынэм пчъагъэрэ къыхигъэщыгъ. Ащ унашъоу ышIыгъэхэм, федеральнэ гупчэр IэпыIэгъу къызэрафэхъурэм ишIуагъэкIэ, Мыекъуапэ имызакъоу, республикэм имуниципальнэ образованиехэм, псэупIэхэм футбол ешIапIэхэр, комплексхэр, нэмыкI спорт псэуалъэхэр къадэуцуагъэх. Республикэ стадионэу зэтырагъэпсыхьажьыгъэр аужырэ шапхъэхэм адештэ.\nОтраслэ пэпчъ хэхъоныгъэу фэхъугъэр медицинэм, гъэсэныгъэм, спортым, туризмэм, нэмыкI лъэныкъохэм япхыгъэ псэолъакIэу ашIыгъэхэм, агъэцэкIэжьыгъэхэм, гъэстыныпхъэ шхъуантIэм, псым, электроэнергием якъэкIуапIэу агъэпсыгъэхэм, зэблахъугъэхэм, щэпIэ гупчэшхоу къызэIуахыгъэхэм къаушыхьаты. Ахэр пстэумэ апэу зишIушIагъэр пащэр ары. Ащ ыкIуачIэ, иакъыл, иIофшIэгъэшхо ахэлъ. Непэ республикэм имылъку хэмылъэу къэралыгъом зыпари къызэрэпфимышIэщтыри, а ахъщэу хэплъхьащтыри гъотыгъошIоу зэрэщымытыр къыдэплъытэнхэ фае.\nРеспубликэм иэкономикэ хэхъоныгъэ ышIымэ, нэмыкI лъэныкъохэр зэтегъэуцогъэнхэмкIэ шIуагъэ къызэритыщтыр, цIыфхэм ящыIэкIэ-псэукIэ нахьышIу зэрэхъущтыр ТхьакIущынэ Аслъан къыдилъытэзэ, мы отраслэм ынаIэ лъэшэу тыригъэтыгъ, анахьэу инвестициехэр нахьыбэ хъунхэм пылъыгъ. Инвесторхэр Адыгеим къемыкIуалIэхэу щытыгъэп, ау шъолъырым Iоф щызышIэнэу къинэжьыщтыгъэр макIэ. А лъэныкъом республикэм ипэщагъэм Iофышхо дишIагъ. Республикэм иэкономикэ мылъку къыхэзылъхьэ зышIоигъо бизнесменхэм, предпринимательхэм зэгурыIоныгъэ адыряIэным, административнэ пырыохъухэр щымыIэнхэм сыдигъуи ынаIэ тетыгъ. Адрэхэми ар зэхашIыкIыгъ, сомэ миллиард пчъагъэ зытефэрэ инвестициехэр тиэкономикэ къыхалъхьагъэх, социальнэ мэхьанэ зиIэ проектыбэ гъэцэкIагъэ хъугъэ. Ахэм къакIэлъыкIуагъэх IофшIэпIэ чIыпIакIэхэр, бюджетым рагъэхьэрэ хэбзэIахьхэм зэрахэхъуагъэр, нэмыкIхэри. ЕтIани мыщ фэдэ проектхэр зы лъэныкъоу щымытэу, экономикэ отраслэхэм зэкIэми — мэкъу-мэщми, промышленностми, псэолъэшIынми, зекIонми ащапхыращыгъэх. Илъэс къэс Шъачэ щызэхащэрэ инвестиционнэ форумым Адыгеир чанэу зэрэхэлажьэрэм ишIогъэшхо къэкIуагъ. Ащ амалэу къытыхэрэмкIэ регионым проектыбэ щыгъэцэкIагъэ хъугъэ, непэрэ мафэми а IофшIэныр лъагъэкIуатэ. ГущыIэм пае, Джэджэ районым щашIырэ АгроБизнесИнкубаторым фэдэ объект къэралыгъом джыри итэп, мыщкIэ Адыгеир апэ хъугъэ.\nКомпаниеу «Медиалогия» зыфиIорэм 2016-рэ илъэсым жъоныгъуакIэм зэфэхьысыжьэу ышIыгъэхэмкIэ Урысые Федерацием и Президентэу Владимир Путиным 2012-рэ илъэсым экономикэм ылъэныкъокIэ унашъоу ышIыгъагъэхэм ягъэцэкIэнкIэ Адыгэ Республикэм пэрытныгъэ ыIыгъ. Медиаиндекс 244,28-рэ иIэу апэрэ чIыпIэр ыубытыгъ.\nЭкспертхэм, аналитикхэм анахьэу анаIэ зытырадзагъэр ТхьакIущынэ Аслъан ФедерациемкIэ Советым псалъэ къызыщешIым, экономикэм ылъэныкъокIэ жъоныгъокIэ унашъохэр шъолъырым зэрэщагъэцакIэхэрэм къызэратегущыIагъэр ары. Мы аужырэ илъэсхэм промышленностым хэхъоныгъэу ышIыхэрэмкIэ Адыгеим Урысыем и Къыблэ пэрытныгъэ щиIыгъ, ащ ишIуагъэкIэ мы отраслэм зыпкъитыныгъэ иI.\n— УФ-м и Президентэу Владимир Путиным къыдигъэкIыгъэ жъоныгъокIэ унашъохэу социальнэ-экономическэ щыIакIэр нахьышIу шIыгъэным фытегъэпсыхьагъэхэм ягъэцэкIэн республикэм икъэралыгъо политикэкIэ пшъэрылъ шъхьаIэ хъугъэ. Илъэс зэкIэлъыкIохэм къакIоцI мы лъэныкъомкIэ тшIагъэр макIэп, социальнэ мэхьанэ зиIэ пшъэрылъхэр зэшIотхынхэм тыпылъыгъ, — къыхегъэщы ТхьакIущынэ Аслъан.\nРегионым республикэ статус иIэ зэрэхъугъэм ишIуагъэкIэ адыгэхэм абзэ, якультурэ къаухъумэн амал яIэ зэрэхъугъэр, лъэпкъыбэу мыщ щыпсэухэрэм зэгурыIоныгъэ азыфагу илъэу зэрэщыIэхэм мэхьанэшхо зэриIэр, мамырныгъэр тибаиныгъэ шъхьаIэу зэрэщытыр ТхьакIущынэ Аслъан сыдигъуи къыхегъэщы.\n— Мы аужырэ илъэсхэр пштэхэмэ, Адыгеим хэхъоныгъэшIухэр ышIыгъэх. Бюджетыр фэдищкIэ нахьыбэ тшIын, федеральнэ гупчэм къытфитIупщырэ дотациер процент 38-м нэсэу къедгъэIыхын тлъэкIыгъ. Ау ащ тыкъыщымыуцоу, тэр-тэрэу зытIыгъыжьыным тыкъыфэкIон фае. Псэолъэ шъэ пчъагъэ кIэу тшIыгъэ, ахэм янахьыбэм социальнэ мэхьанэ яI. Илъэс къэс регионым лэжьыгъэ бэгъуагъэ къехьыжьы. Экономикэм хэхъоныгъэу ышIыхэрэмкIэ, бюджет ахъщэм игъэфедэнкIэ ыкIи игъэзекIонкIэ пэрытныгъэ зыIыгъ шъолъырхэм ясатырэ пытэу тыхэт. Урысыем исубъектхэм ямызакъоу, IэкIыб къэралыгъохэми зэпхыныгъэ адытиI. А зэкIэри къыддэхъунымкIэ зишIуагъэ къэкIуагъэр республикэ зэрэтиIэр ары, — еIо ТхьакIущынэ Аслъан.\nIофэу рихьыжьагъэр зэрифэшъуашэу ыгъэцэкIэным ТхьакIущынэ Аслъан сыдигъуи пылъ. КIэлэцIыкIу IыгъыпIэхэр, еджапIэхэр, фельдшер-мамыку IэзапIэхэр, нэмыкI социальнэ псэуалъэхэр бэу зэрагъэпсыгъэхэм инэу егъэразэ. Ау пшъэрылъэу зыфигъэуцужьыгъэхэр зэкIэ зэшIуихыгъэу ыIорэп. Мыекъуапэ идэхагъэкIи, икъэбзагъэкIи нэмыкI къалэхэм къахэщынэу, тиреспубликэ щыпсэурэ нэбгырэ пэпчъ гъот иIэныр анахь шъхьаIэу елъытэ. АщкIэ республикэм амалышIухэр зэрэIэкIэлъхэр къыхегъэщы.\nФедеральнэ программэхэм къыдалъытэрэ ахъщэу къатIупщыщтым республикэм иIахьэу хилъхьан фаер игъом ыкIи икъоу къызэрагъотырэм ишIуагъэкIэ, отраслэ пэпчъ хэхъоныгъэ ышIыгъ, социальнэ мэхьанэ зиIэ псэолъакIэхэр агъэуцугъэх, зищыкIагъэхэм гъэцэкIэжьынхэр арашIылIагъэх. Медицинэм, гъэсэныгъэм ясистемэхэм ягъэкIэжьын къыдыхэлъытагъэу зэшIуахыгъэри макIэп, мы программэхэм ягъэцэкIэнкIэ Урысыем пэрытныгъэ щызыIыгъ шъолъырхэм Адыгеир ащыщ хъугъэ. Ащ ишIуагъэкIэ псауныгъэр къэухъумэгъэным иучреждениякIэхэр агъэпсыгъэх, ахэм ящыкIэгъэ медицинэ оборудованиер арагъэгъотыгъ. Тикъуаджэхэм фельдшер-мамыку IэзапIэхэр къадэуцуагъэх. Мы уахътэм сомэ миллион пчъагъэ зыосэ диагностическэ гупчэ Мыекъуапэ щагъэпсы. А пстэури цIыфхэм алъэгъу, пащэхэм афэразэх.\nГъэсэныгъэм иIофыгъохэм закъыфэбгъазэми, зэшIохыгъэ хъугъэр макIэп. Лъэхъаным диштэрэ еджапIэхэр ашIыгъэх, учреждениехэм ащыщыбэр зэтырагъэпсыхьажьыгъ, яматериальнэ-техническэ базэ нахьышIу хъугъэ. КIэлэцIыкIу IыгъыпIэхэм алъэныкъокIэ щыIэ гумэкIыгъохэр дэгъэзыжьыгъэнхэр ТхьакIущынэ Аслъан пшъэрылъ шъхьаIэу зыфигъэуцужьыгъагъэхэм ащыщ. Ащ фэшI кIэлэцIыкIу IыгъыпIэхэм чэзыу ямыIэжьэу шIыгъэным фытегъэпсыхьэгъэ «гъогу картэ» агъэнэфагъ. Ащ къыдыхэлъытагъэу учреждениякIэхэр ашIынхэу рагъэжьагъ, зищыкIагъэу алъытагъэхэр зэтырагъэпсыхьажьыгъэх. Ащ ишIуагъэкIэ илъэси 3 — 7 зыныбжь сабыйхэм алъэныкъокIэ непэ чэзыу щыIэжьэп. Ар гъэхъэгъэшIоу плъытэн фае, сыда пIомэ нэмыкI регионхэм мы гумэкIыгъор джыри ашъхьэщыт.\nАдыгеир аграрнэ шъолъырэу зэрэщытыр ТхьакIущынэ Аслъан къыдилъытэзэ, мы отраслэм щылажьэхэрэм IэпыIэгъу афэхъуныр, ишIуагъэ аригъэкIыныр пшъэрылъ шъхьаIэхэм ащыщэу зыфигъэуцужьыгъагъ. 2007-рэ илъэсым къыщыублагъэу ащ ихэхъоныгъэхэр непэ тинэрылъэгъух. А илъэсхэм къакIоцI мэкъумэщ хъызмэтым къыдигъэкIырэ продукциер фэдэ заулэкIэ нахьыбэ ашIыгъ, илъэс къэс республикэм лэжьыгъэ бэгъуагъэ къыщахьыжьы. Амыгъэфедэрэ чIыгу Адыгеим непэ илъыжьэп, ар гъэхъэгъэшIоу плъытэн фае. ЕзыгъэжьэгъэкIэ фермерхэм, хъызмэтшIапIэхэм, предпринимательхэм IэпыIэгъу агъоты, ащ фытегъэпсыхьэгъэ федеральнэ ыкIи шъолъыр программэхэм ягъэцэкIэн муниципальнэ образованиехэр зэкIэ чанэу къыхэлажьэх. Джащ фэдэу УФ-м и Президент къыдигъэкIыгъэ жъоныгъокIэ унашъохэр игъом зыгъэцэкIэхэрэ субъектхэм Адыгеир ащыщ.\nТирегион зекIоным зыщегъэушъомбгъугъэныр пшъэрылъ шъхьаIэу ТхьакIущынэ Аслъан зыфигъэуцужьыгъэхэм ащыщыгъ. Республикэм ипэщэ IэнатIэ зыIухьагъэм къыщыублагъэу мы отраслэм АдыгеимкIэ мэхьанэшхо зэриIэр, ащ епхыгъэ инвестиционнэ проектхэр гъэцэкIагъэхэ зыхъукIэ экономикэм хэхъоныгъэшIухэр ышIынхэ зэрилъэкIыщтыр, IофшIэпIэ чIыпIакIэхэр къызэрэзэIуахыщтхэр къыдилъытэзэ иIофшIэн ыгъэпсыгъ. Мыекъопэ районым икъушъхьэхэм, ичIыпIэ дахэхэм защызыгъэпсэфыхэрэм япчъагъэ нахьыбэ шIыгъэным фэшI инфраструктурэ зэтегъэпсыхьагъэ щыIэн зэрэфаер къыгъэнафэзэ, а лъэныкъом мылъкушхо пэIуагъэхьагъ, гъогухэр, лъэмыджхэр, псэолъэ зэфэшъхьафхэр ашIыгъэх. Илъэс пчъагъэхэм къакIоцI мы чIыпIэм щыпсэурэ цIыфхэр зыкIэхъопсыщтыгъэхэ гъэстыныпхъэ шхъуантIэр, псыр, электричествэр псэупIэхэм аращэлIагъ. Гухэлъэу щыIэхэр щыIэныгъэм щыпхырыщыгъэнхэмкIэ федеральнэ гупчэр IэпыIэгъу къафэхъугъ. Мы пшъэрылъыр республикэм ипащэхэм непи агъэцакIэ, Iофхэм язытет нахьышIу зэрэхъугъэм ишыхьатэу, Мыекъопэ районым икъушъхьэхэм защызыгъэпсэфыхэрэм япчъагъэ хэпшIыкIэу нахьыбэ хъугъэ.\nЗянэ-зятэ зимыIэжь кIэлэцIыкIухэм, унэгъо ныбжьыкIэхэм, специалистхэм псэупIэхэр ягъэгъотыгъэнхэр, жъы хъугъэ унэхэм ащыпсэухэрэр гъэкощыгъэнхэр, нэмыкI социальнэ мэхьанэ зиIэ пшъэрылъхэр зэрифэшъуашэу гъэцэкIагъэхэ хъугъэх.\nТхьакIущынэ Аслъан республикэм ипэщэ IэнатIэ Iотыфэ гумэкIыгъо зиIэ цIыфыбэ къеолIагъ. Ахэм яIофыгъохэр зэхэфыгъэнхэр, IэпыIэгъу афэхъугъэныр сыдигъуи пшъэрылъ шъхьаIэу зыфигъэуцужьыгъ. Зыкъыфэзыгъэзэгъэ нэбгырэ пэпчъ ишIуагъэ ригъэкIыным пылъыгъ, ащкIэ цIыфхэри къыфэразэх.\n— ГумэкIыгъо зиIэм дахэу упэгъокIыным, ащ игукъаохэр зэхэпшIэнхэм, ыгу къыдэпщэеным мэхьанэшхо иI. Мылъкум зэкIэри елъытыгъэп, цIыфым зэрифэшъуашэу удэзекIомэ, иIофыгъо хэкIыпIэу фыриIэмкIэ упчIэжьэгъу уфэхъумэ, къыпфэрэзэщт, ар сыдигъуи апшъэу згъэуцузэ Iоф сшIагъэ, — еIо ТхьакIущынэ Аслъан.\nТхьакIущынэ Аслъан ышIэгъэ пстэури хэзыгъэ имыIэу къэпIотэныр къин хъущт. Анахь шъхьаIэхэм ягугъу къэтшIыгъэми, ащ нэмыкI гъэхъагъэу иIэр джыри макIэп. Республикэм исхэр дэгъоу псэунхэм, гъэсэныгъэ зэрагъэгъотыным, медицинэм иамалхэр зэрифэшъуашэу къызIэкIагъэхьанхэм, ныбжьыкIэхэр спортым пыщагъэ хъунхэм апае шIагъэ хъугъэр бэ. А пстэуми ТхьакIущынэ Аслъан ыкIуачIэ ахилъхьагъ.\nIофышхоу ышIагъэм къыкIэлъыкIоу ТхьакIущынэ Аслъан щытхъуцIэхэр, научнэ степеньхэр, къэралыгъо ыкIи общественнэ тын лъапIэхэр бэу къыфагъэшъошагъэх. Ау а гъэхъагъэхэм къащымыуцоу иреспубликэ шIуагъэ къызэрэфихьыщтым, цIыфхэм ишIуагъэ зэраригъэкIыщтым пылъ. Ары сыдигъуи пшъэрылъ шъхьаIэу ащ зыфигъэуцужьырэр. Адыгеим хэхъоныгъэу иIэхэм арыгушхоу ТхьакIущынэ Аслъан къыхегъэщых, ау сыдигъокIи шIагъэ хъугъэр бэу къыIоу зэхэпхыщтэп. Ежь ыкIуачIэ шъхьамысыжьэу, рихьыжьэгъэ Iофыр ыкIэм нимыгъэсэу ыуж икIыщтэп. Арын фае илъэси 10-м къыкIоцI республикэр лъэгэпIэ инхэм анэсын, федеральнэ гупчэм уасэу къыфишIырэм хигъэхъон зыкIилъэкIыгъэр.\nТхьакIущынэ Аслъан къызыхъугъэ мафэмкIэ тыфэгушIо, псауныгъэ пытэ иIэу, ибын-унагъо датхъэу щыIэнэу фэтэIо. Сыд фэдэрэ IэнатIэ зыIоти иреспубликэ шIуагъэ къызэрэфихьыщтым, цIыфхэм IэпыIэгъу зэрафэхъущтым пылъыгъ, а IофшIэныр АР-м и Къэралыгъо советникэу непи лъегъэкIуатэ.\nПредыдущая Вероника Скворцовам КъумпIыл Мурат игъоу ылъэгъугъэхэм къадыригъэштагъ\nСледущая الحاكم المؤقت لجمهورية الأديغي


Урысыем и Къыблэ шъолъыр дзюдомкIэ изэнэкъокъу Мыекъуапэ и 29-31-м щызэхащэ »\nУрысыем и Къыблэ шъолъыр дзюдомкIэ изэнэкъокъу Мыекъуапэ и 29-31-м щызэхащэ\nУрысыем и Къыблэ шъолъыр дзюдомкIэ изэнэкъокъу бэдзэогъум и 29-31-м Адыгэ къэралыгъо университетым физкультурэмкIэ ыкIи дзюдомкIэ иинститут щыкIощт. Мы мафэхэм тибэнакIохэм зэIукIэгъухэм зафагъэхьазыры.\nАдыгеим дзюдомкIэ ихэшыпыкIыгъэ командэ итренер шъхьаIэу, Адыгэ Республикэм изаслуженнэ тренерэу Бастэ Сэлымэ аужрэ уплъэкIунхэр зэрэкIохэрэм тащигъэгъозагъ. Тиспортсменхэм ащыщхэр Урысыем ихэшыпыкIыгъэ командэхэм ахэтых, егъэджэн-зэIукIэгъухэм ахэлэжьагъэх.\nОрдэн Андзаур Европэм иныбжьыкIэмэ язэнэкъокъу, хэгъэгу ыкIи дунэе турнирхэм хагъэунэфыкIырэ чIыпIэхэр къащыдихыгъэх. Адыгэ къэралыгъо университетым июридическэ факультет щеджэ.\nСпортымкIэ дунэе класс зиIэ мастерэу Тимур Бучукури анахь онтэгъумэ якуп хэтэу мэбанэ.\nШъэоцIыкIу зэшхэу Рустамрэ Айдэмыррэ Къыблэ шъолъырым, Урысыем язэнэкъокъухэм медальхэр къащахьыгъэх, Адыгэ Республикэм ичемпионых, апшъэрэ еджапIэхэм ащеджэх.\nСпорт унагъом щапIугъэ Галстян Арман ышнахьыжъэу Арсен Европэм ичемпион, дунаим дзюдомкIэ изэнэкъокъу ящэнэрэ чIыпIэр къыщихьыгъ. Арман Галстян, Дьяченко Руслъан, нэмыкI ныбжьыкIэхэми якъулайныгъэ хагъэхъонэу уащыгугъынэу щытых.\nЕлена Ткаченкэр дзюдомкIэ мэбанэ, институтым щеджэ. Пшъашъэхэр дзюдом зэрэпылъхэр шIогъэшIэгъон.\nМы сурэтым ишъулъэгъорэ бэнакIохэр Адыгэ Республикэм дзюдомкIэ ичемпионых. Апэрэ чIыпIэхэм афэбанэхэзэ, СССР-м изаслуженнэ тренерэу, Къыблэ шъолъырым дзюдомкIэ ифедерацие ипрезидентэу, профессорэу Кобл Якъубэ сэнаущыгъэ зыхэлъ спортсменхэр инэплъэгъу зэритхэм къытегущыIагъ.\nМыекъопэ бэнэпIэ еджапIэм опытэу иIэм зегъэушъомбгъугъэн фаеу ащ елъытэ. СпортымкIэ Унэшхо Мыекъуапэ щашIынэу шIэхэу фежьэщтых. Мыекъуапэ дзюдомкIэ гупчэу ЮФО-м иIэщт.\nЕмтIылъ Нурбый, сурэтхэри тезыхыгъэр ары\nГъэзетэу «Адыгэ макъ»\nОпубликовал administrator, 28-07-2011, 02:27. Просмотров: 2045\n– Адыгеим идзюдо бэнакIохэм медаль къамыхьэу къагъэзэжьырэп\n– Атлетикэ онтэгъумкIэ шъолъыр спорт гупчэ Адыгеим щашIыщт\n– Адыгэ Республикэм ибэнакIохэм ящэнэрэ чIыпIитIу Тэрч къыщыдахыгъ\n– Дышъэ медаль Рио дзюдомкIэ къыщызыхьыгъэ Мудрэнэ Бислъан Урысыем къэсыжьыгъ\n– ДюдомкIэ олимпийскэ чемпионэу Мудрэнэ Бислъан Адыгеим исхэм лъэшэу афэраз


Iудзыгъэ шIыкIэм тетэу зэхащэрэ гъэсэныгъэм шIуагъэу ыкIи гумэкIыгъоу къызыдихьыхэрэм защытегущыIэгъэхэ Iэнэ хъурае мы мафэхэм Мыекъуапэ щыкIуагъ. Iофтхьабзэм кIэщакIо фэхъугъ общественнэ организациеу «Адыгэ Республикэм ибзылъфыгъэхэм я Союз» зыфиIорэр.\nЗэхэсыгъом хэлэжьагъэх АР-м гъэсэныгъэмрэ шIэныгъэмрэкIэ, псауныгъэр къэухъумэгъэнымкIэ, АР-м IофшIэнымкIэ ыкIи социальнэ хэхъоныгъэмкIэ министерствэхэм ялIыкIохэр, Адыгэ къэралыгъо университетым, Мыекъопэ къэралыгъо технологическэ университетым яIофышIэхэр, кIэлэегъаджэхэр, нэмыкIхэри.\nПэублэм зэхэщакIохэм къызэрэхагъэщыгъэмкIэ, Iэнэ хъураем пшъэрылъ шъхьаIэу иIагъэр Iудзыгъэ шIыкIэм тетэу зэхащэрэ гъэсэныгъэм гумэкIыгъоу къызыдихьыхэрэр агъэунэфынхэр, ахэр зэхафынхэр ары.\nСэкъатыныгъэ зиIэхэм я Урысые обществэ икъутамэу Адыгеим щыIэм итхьаматэу Агъыржьэнэкъо Симхъан къызэриIуагъэмкIэ, гъэсэныгъэм исистемэ къэралыгъом мэхьанэшхо щеубыты. ЦIыфым шIэныгъэ зэригъэгъотын гухэлъ иIэмэ, шIыкIэ зэфэшъхьафхэр къызфигъэфедэнхэ ылъэкIыщт.\n— Iудзыгъэ шIыкIэм тетэу зэхащэрэ гъэсэныгъэм гумэкIыгъоу пылъыр бэп. Ахэм ащыщ студентым ищыкIэгъэ материалыр ежь-ежьырэу къыгъотын зэрэфаер. Илэгъухэм ренэу зэрахэмытыр, ахэм гущыIэгъу зэрафэмыхъурэр гумэкIыгъохэм ахэтэлъытэ, — къыIуагъ Агъыржьэнэкъо Симхъан. — Къыхэзгъэщы сшIоигъу цIыфым шIэныгъэ зэрэзэригъэгъотыгъэ шIыкIэм IофшIэпIэ чIыпIэ къыгъотыныр зэремылъытыгъэр. ЧIыпIэр къыозытырэр пстэуми апэу зэплъырэр шIэныгъэу пIэкIэлъыр ары.\nАР-м и Парламент гъэсэныгъэмкIэ, наукэмкIэ, ныбжьыкIэ IофхэмкIэ, спортымкIэ, СМИ-мкIэ ыкIи общественнэ организациехэм зэпхыныгъэ адыряIэнымкIэ икомитет итхьаматэу Шэуджэн Тембот мыщ фэдэ шIыкIэм шIуагъэу къытырэм къытегущыIагъ. Ащ къызэрэхигъэщыгъэмкIэ, къэралыгъор сыд фэдэ гузэжъогъу чIыпIэ ифагъэми, цIыфмэ шIэныгъэ аригъэгъотын амал иI. Ар пстэуми анахь шъхьаIэу зэрэщытым зэхэсыгъом къекIолIагъэхэм анаIэ тыраригъэдзагъ.\nПредыдущая Коцым фежьагъэх\nСледущая Апэрэу хагъэунэфыкIы


ЛЪЭХЪАНЫМ ДИШТЭУ АГЪЭКIЭЖЬЫЩТ\nЛъэпкъ проектэу «Гъэсэныгъ» зыфиIорэм къыдыхэлъытагъэу джырэблагъэ Адыгэ республикэ клиническэ сымэджэщым гъэцэкIэжьын ыкIи гъэкIэжьын IофшIэнхэр щырагъэжьагъэх. Сымэджэщым иврач шъхьаIэу Къэлэкъутэкъо Казбек къызэриIуагъэмкIэ, приемнэ отделением гъэцэкIэжьынхэр бэшIагъэу ищыкIэгъагъэх. Мы уахътэм ащ IофшIэнхэр щырагъэжьагъэх, ахъщэу пэIухьащтыр республикэ бюджетым къытIупщыгъ.\nОбъектым игъэцэкIэжьын фэгъэзагъэхэм зэу ащыщ ООО «Интерстрой» зыфиIорэр. Мыщ ипащэу Р.ПIатIыкъом къызэриIуагъэмкIэ, зэнэкъокъу шIыкIэм тетэу сымэджэщыр зэтезыгъэпсыхьажьыщтхэр къыхахыгъэх ыкIи ахэм ежь зипэщэ организациери ахэфагъ. ЗэкIэмкIи сомэ миллиони 5,8-рэ агъэфедэнэу щыт. Приемнэ ыкIи хирургическэ отделениехэр гъэцэкIэжьыгъэнхэр, инженернэ ыкIи канализационнэ сетьхэр зэблэхъугъэнхэр пшъэрылъ шъхьаIэхэм ащыщ. Джащ фэдэу приемнэ отделением итеплъэ зэблэхъугъэ хъущт: чIэхьапIэм нахь зиушъомбгъущт, регистрационнэ зал хэтыщт. ЗэрагъэнэфагъэмкIэ, IофшIэнхэр тыгъэгъазэм и 26-м ехъулIэу аухыщтых.\nКъэралыгъо унитар учреждениеу «Стройзаказчикым» ипащэу Абрэдж Аслъан къызэриIуагъэмкIэ, ящэнэрэ этажым актовэ залрэ еджэпIэ классхэмрэ щагъэпсыщтых. Мы лъэныкъомкIи IофшIэнхэм афэгъэзэгъэщтыр агъэнэфагъ. Ар ООО-у «Динара» зыфиIорэр ары. Республикэ инвестиционнэ программэм ылъэныкъокIэ къатIупщыгъэ сомэ миллиони 10-р мыщ ыгъэфедэнэу щыт.\nКъэлэкъутэкъо Казбек къызэриIуагъэмкIэ, приемнэ отделением иклиническэ лабораторие диагностикэ зэрашIырэ оборудование чIагъэуцощт, операционнэ блокыми ищыкIэгъэ Iэмэ-псымэхэр рагъэгъотыщтых.